text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Nthukumusi ya Ŵafarisi (1-3)
-
Mopenge Chiuta, ŵanthu yayi (4-7)
-
Kuzomera Khristu (8-12)
-
Ntharika ya musambazi uyo wakaŵa muzeleza (13-21)
-
Lekani kwenjerwa (22-34)
-
Kuŵa maso (35-40)
-
Muteŵeti mulara wakugomezgeka na wambura kugomezgeka (41-48)
-
Mtende yayi, kweni kugaŵikana (49-53)
-
Kumanya zinyengo (54-56)
-
Kumazga mphindano (57-59)
12 Pa nyengo iyi, mzinda wa ŵanthu ŵanandi chomene ukawungana mwakuti ŵakakandananga. Yesu wakamba kuyowoya ku ŵasambiri ŵake kuti: “Chenjerani na nthukumusi ya Ŵafarisi, iyo mbupusikizgi.+
2 Kweni palije chinthu chakubenekelereka icho chizamuŵa chambura kubenulika, na chakubisika icho chizamuŵa chambura kumanyikwa.+
3 Ntheura vinthu ivyo mukuyowoya mu chisi vizamupulikikwa mu ungweru, ndipo ivyo mukuphwepwerezgana mu vipinda vizamupharazgika pachanya pa nyumba.
4 Kweniso, nkhumuphalirani ŵabwezi ŵane+ kuti mungopanga yayi awo ŵakukoma thupi chifukwa palije chinyake icho ŵangachita.+
5 Kweni nimulongoraninge uyo mukwenera kopa: Mopenge Uyo para wakoma munthu, wali na mazaza kumuponya mu Gehena.+ Enya, nkhumuphalirani, ndiyo mopenge.+
6 Asi mpheta zinkhondi zikuguliskika tumanjawala tuŵiri twakuzirwa pachoko? Kweni palije nanga njimoza iyo Chiuta wakuyiluwa.+
7 Kweni nanga ni masisi gha kumutu kwinu ghose ghali kupendeka.+ Kopa chara, imwe muli ŵakuzirwa kuluska mpheta zinandi.+
8 “Nkhumuphalirani kuti, waliyose uyo wakunizomera panthazi pa ŵanthu,+ Mwana wa munthu nayo wazamumuzomera panthazi pa ŵangelo ŵa Chiuta.+
9 Kweni waliyose uyo wakunikana panthazi pa ŵanthu nane nizamumukana panthazi pa ŵangelo ŵa Chiuta.+
10 Ndipo waliyose uyo wakuyowoyera mazgu ghaheni Mwana wa munthu wazamugowokereka. Kweni waliyose uyo wakuyuyura mzimu utuŵa wazamugowokereka chara.+
11 Para ŵamutolerani panthazi pa wumba, ŵalara ŵa boma, na ŵamazaza, kwenjerwa chara na umo mwamuyowoyera panji umo mwamujivikililira panji icho mwamuyowoya,+
12 chifukwa mzimu utuŵa wamumusambizgani mu ora lenelira vinthu ivyo mwamuyowoya.”+
13 Ndipo munthu munyake mu mzinda wakati kwa iyo: “Msambizgi, phalirani mukuru wane kuti wanigaŵireko chiharo.”
14 Yesu wakati kwa iyo: “Wamunthu iwe, ni njani wakanimika kuŵa mweruzgi panji wakugaŵa chiharo chinu?”
15 Penepapo wakati kwa iwo: “Muŵenge maso ndipo chenjerani na mtundu uliwose wa uryezi,+ chifukwa nanga munthu wangaŵa na vinthu vinandi, umoyo wake ukufuma mu ivyo wali navyo yayi.”+
16 Yesu wakaŵayowoyera ntharika, wakati: “Munda wa munthu munyake musambazi ukapambika makora.
17 Ntheura wakamba kughanaghana mu mtima wake kuti, ‘Sono pakuti nilije malo ghakulongapo vyakurya vyane, kasi nichitechi?’
18 Sono wakati, ‘Nichitenge ichi:+ Nipasulenge nthamba zane na kuzenga zikuruko. Mwenemumo ndimo nilongenge vyakurya vyane vyose na katundu wane yose.
19 Ndipo nitenge: “Nili na vinthu viwemi vinandi ivyo nikondwenge navyo kwa vyaka vinandi. Sono nifwase, nirye, nimwe na kusangwa.”’
20 Kweni Chiuta wakati kwa iyo, ‘Muzeleza iwe, usiku uno ufwenge. Ipo ni njani waŵenge na vinthu ivyo wasunga?’+
21 Ntheura ndimo viliri na munthu uyo wakujisungira usambazi kweni ni musambazi chara kwa Chiuta.”+
22 Penepapo wakati ku ŵasambiri ŵake: “Pa chifukwa ichi nkhumuphalirani kuti, lekani kwenjerwa na umoyo winu kuti muryengechi panji kuti mathupi ghinu mughavwalikenge vichi.+
23 Pakuti umoyo ngwakuzirwa chomene kuluska chakurya ndipo thupi likuluska chakuvwara.
24 Wonani ŵachaholi: Ŵakuseŵa chara nesi kuvuna, ndipo ŵalije nthamba nesi pakulonga, ndipouli, Chiuta wakuŵalyeska.+ Asi imwe muli ŵakuzirwa chomene kuluska viyuni?+
25 Ni njani wa imwe uyo chifukwa cha kwenjerwa wangasazgirako ora limoza ku umoyo wake?
26 Ntheura usange mungachita chara kanthu kachoko aka, chifukwa wuli mukwenjerwa na vinthu vinyake ivi?+
27 Wonani umo maluŵa ghakukulira: Ghakugwira ntchito chara nesi kupanga salu. Kweni nkhumuphalirani kuti, nanga ni Solomoni mu uchindami wake wose wandavwarepo laya lakutowa lakuyana na maluŵa agha.+
28 Sono usange ndimo Chiuta wakuvwalikira vyakumera vyamuthengere, ivyo muhanya uno vilipo ndipo namachero vikuponyeka pa moto, asi wavwalikenge chomene imwe, imwe ŵachipulikano chichoko?
29 Ntheura lekani kwenjerwa kuti muryengechi panji mumwengechi, ndipo lekani kufipa mtima.+
30 Chifukwa vyose ivi ni vinthu ivyo mitundu ya charu yikupenja chomene, kweni Awiskemwe ŵakumanya kuti mukusoŵerwa vinthu ivi.+
31 Kweni lutilirani kupenja Ufumu wake, ndipo vinthu ivi visazgikirengeko kwa imwe.+
32 “Kopa chara imwe ŵakamskambo kachoko,+ chifukwa Awiskemwe ŵazomerezga kumupani Ufumu.+
33 Guliskani vinthu ivyo muli navyo ndipo pelekani vyawanangwa vyalusungu.+ Pangani tuvikwama twa ndalama uto tukumara chara, uwo mbusambazi wambura kumara kuchanya,+ uko munkhungu wakufikako chara ndipo vidoyo vikurya yayi.
34 Pakuti uko kuli usambazi winu, ndiko kuŵengeso mitima yinu.
35 “Muvware na kunozgeka+ ndipo nyali zinu zigolerenge.+
36 Ndipo muŵe nga mbanthu awo ŵakulindilira+ fumu yawo kufuma ku chiphikiro cha nthengwa,+ mwakuti para yikwiza na kukhung’uska ŵayijulire nyengo yeneyiyo.
37 Ŵakukondwa mbazga awo fumu yawo pakwiza yikuŵasanga ŵakulinda. Nadi nkhumuphalirani, yizamunozgeka na kuŵakhalika pa thebulu ndipo yizamwiza na kuŵateŵetera.
38 Mbakukondwa usange para yikwiza pa ulinda wachiŵiri, nanga ngwachitatu, yikuŵasanga kuti mbakunozgeka.
39 Kweni manyani kuti usange mweneko wa nyumba wangamanya ora ilo munkhungu wangizira, wangazomerezga yayi kuti munkhungu wagumure na kunjira mu nyumba yake.+
40 Imwe namwe, muŵe ŵakunozgeka, chifukwa Mwana wa munthu wakwiza pa ora ilo mukughanaghana kuti ndilo chara.”+
41 Penepapo Petrosi wakati: “Fumu, kasi mukuyowoya ntharika iyi kwa ise pera panji ku waliyose?”
42 Ndipo Fumu yikati: “Kasi muteŵeti mulara wakugomezgeka, uyo ngwavinjeru ni njani, uyo fumu yake yimwimikenge pa gulu la ŵateŵeti ŵake kuti waŵapenge chakurya chakukwana pa nyengo yakwenelera?+
43 Ngwakukondwa muzga uyo, usange fumu yake pakwiza yizamumusanga wakuchita nthena.
44 Nkhumuphalirani unenesko kuti, yizamumwimika pa vyose ivyo yili navyo.
45 Kweni usange muzga yura wayowoyenge mu mtima wake kuti, ‘Fumu yane yikuchedwa kwiza,’ na kwamba kutimba ŵateŵeti ŵanalume na ŵateŵeti ŵanakazi, ndiposo kurya na kumwa na kuloŵera,+
46 fumu ya muzga yura yizenge pa zuŵa ilo wakuyilindizga yayi kweniso mu ora ilo wakumanya chara. Ndipo yizamumulanga chomene na kumupa chigaŵa pamoza na ŵambura kugomezgeka.
47 Ndipo muzga uyo wakapulikiska khumbo la fumu yake kweni wakanozgeka chara panji kuchita ivyo wakaphalirika wazamutimbika vikoti vinandi.+
48 Kweni uyo wakapulikiska chara ndipo wakachita vinthu vyakwenelera chilango, wazamutimbika vikoti vichoko waka. Nadi, waliyose uyo wapika vinandi, vinandi vizamukhumbikwa kwa iyo. Ndipo uyo ŵanthu ŵamuŵika kuŵa mulaŵiliri pa vinandi, ŵazamukhumbaso vinandi kwa iyo.+
49 “Nkhiza kuzakabuska moto pa charu chapasi, ndipo nikhumbengeso vichi usange wabuskika kale?
50 Nadi, nili na ubatizo uwo nkhwenera kubatizika, ndipo nkhutambura m’paka uzakamare.+
51 Kasi mukughanaghana kuti nkhiza kuzakapeleka mtende pa charu chapasi? Nkhumuphalirani kuti, nkhiza kuzakapeleka mtende yayi kweni kugaŵikana.+
52 Pakuti kufuma sono muzamuŵa ŵanthu ŵankhondi mu nyumba yimoza, ŵakugaŵikana, ŵatatu kwimikana na ŵaŵiri ndipo ŵaŵiri kwimikana na ŵatatu.
53 Pazamuŵa kugaŵikana, dada na mwana wake mwanalume, mwana mwanalume na wiske, mama na mwana wake msungwana, mwana msungwana na nyina, mamavyara na mkamwana wake, ndipo mkamwana na nyinavyara.”+
54 Ndipo wakayowoyaso na mizinda kuti: “Para mwawona bingu likukwera kuzambwe, nyengo yeneyiyo mukuti, ‘Vula ya mphepo yikwiza,’ ndipo vikuchitika nadi.
55 Para mwawona mphepo yamwera yikuputa, mukuti, ‘Kuŵenge chithukivu,’ ndipo vikuchitika nadi.
56 Ŵapusikizgi, mukumanya kawonekero ka charu chapasi na mtambo, kweni chifukwa wuli mukutondeka kumanya nyengo iyi?+
57 Kasi mukutondekerachi kujeruzga mwekha na kumanya icho ntchaurunji?
58 Para ukuluta kwa mweruzgi lumoza na uyo uli nayo na mulandu, apo muchali mu nthowa chitapo kanthu kuti umazge mphindano iyo yilipo, mwakuti waleke kukutolera panthazi pa mweruzgi, chifukwa mweruzgi wamukupeleka kwa msilikari wa pa khoti, ndipo msilikari wa pa khoti wamukuponya mu jele.+
59 Nkhukuphalira kuti, uzamufumamo chara mura m’paka upeleke dankha kandalama kaumaliro.”
Tumizgani
Tumizgani
Luka 12
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=42&Chapter=12&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D42%26Chapter%3D12%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
Mafumbo Ghakufumira ku Ŵaŵazgi
Chifukwa wuli mazuŵa ghano mabuku ghithu ghakulongosora chomene ivyo nkhani za mu Baibolo zikutisambizga m’malo mwa ivyo zikwimira?
Gongwe la Mulinda la Seputembala 15, 1950, likati nkhani zinandi za mu Baibolo zikwimira vinthu ivyo vizamuchitika kunthazi. Kale, mabuku ghithu ghakalongosoranga kuti ŵanthu ŵakugomezgeka nga Debora, Elihu, Yefita, Yobu, Rahabi, Rabeka na ŵanyake ŵanandi, ŵakimiranga ŵakuphakazgika panji “mzinda ukuru.” (Uvu. 7:9) Mwachiyelezgero, kale tikatenge Yefita, Yobu, na Rabeka ŵakimiranga Ŵakhristu ŵakuphakazgika, ndipo Debora na Rahabi ŵakimiranga mzinda ukuru. Kweni pasono mabuku ghithu ghakulongosora nthena yayi. Chifukwa wuli?
Ŵanthu ŵanyake awo ŵakuzunulika mu Baibolo ŵakwimira nadi vinthu vinyake. Pa Ŵagalatiya 4:21-31 mpositole Paulosi wakayowoya vya ŵanakazi ŵaŵiri, Sara na Hagara. Hagara wakaŵa wantchito wa Abrahamu. Paulosi wakati Hagara wakimiranga Ŵaisrayeli awo ŵakaŵa pasi pa Dango la Mozesi. Sara wakaŵa muwoli wa Abrahamu. Iyo wakimiranga chigaŵa cha kuchanya cha gulu la Yehova. Kweniso Paulosi wakayaniska wasembe mukuru Melekizedeki na Yesu. (Heb. 6:20; 7:1-3) Paulosi wakayowoya kuti ntchimi Yesaya na ŵana ŵake ŵakwimira Yesu na Ŵakhristu ŵakuphakazgika. (Heb. 2:13, 14) Yehova ndiyo wakaphalira Paulosi kulemba nkhani izi. Ntheura tikugomezga kuti nkhani zinyake izo Baibolo likuyowoya zikwimira vinthu vinyake.
Baibolo likuzunura ŵanthu awo ŵakayimiranga ŵanthu ŵanyake. Kweni ni vyose yayi ivyo ŵakachita vikwimira chinthu chinyake. Mwachiyelezgero, Paulosi wakalongosora kuti Melekizedeki wakimiranga Yesu. Kweni Paulosi wakayowoyapo yayi kuti nyengo yinyake Melekizedeki wakapeleka chingwa na vinyo kwa Abrahamu pamanyuma pakuthereska mafumu ghanayi. Malemba ghandayowoyepo kuti ivyo wakachita apa vikwimira chinthu chinyake.—Gen. 14:1, 18.
Pamanyuma pakuti Yesu wawuka ku ŵakufwa, ŵanthu ŵanyake ŵakamba kulemba nkhani zakubudika. Buku linyake likulongosora ivyo Origen, Ambrose, na Jerome ŵakasambizganga. Buku ili likati chilichose icho chikuzunulika mu nkhani ya mu Baibolo, chikwimira chinthu chinyake. Nyengo yinyake ŵasambiri ŵa Yesu ŵakakora somba 153. Ntheura ŵanthu aŵa ŵakatenge nambara ya 153 yikwimira vinthu vinyake.—The International Standard Bible Encyclopaedia.
Munthu munyake, Augustine of Hippo wakalongosora kuti vingwa vinkhondi na somba ziŵiri izo Yesu wakalyeska ŵanthu 5,000, vikimiranga vinthu vinyake. Iyo wakati vingwa vinkhondi vya balere vikwimira mabuku ghankhondi ghakwambilira gha mu Baibolo. Kale ŵakawonanga tirigu kuŵa muwemi kuluska balere. Ntheura Augustine wakatenge “Testamente la Sono” ndakuzirwa kuluska “Testamente la Kale.” Wakalongosoraso kuti somba ziŵiri, zikimiranga fumu na wasembe. Mulembi munyake wakalongosora kuti ivyo Yakobe wakachita pakugura ulara na sima yiswesi kwa Esau, vikimiranga kuti Yesu wakugura ŵanthu na ndopa zake ziswesi kuti ŵaŵe na chigomezgo cha kuchanya.
Munthu payekha wangamanya yayi usange nkhani yinyake ya mu Baibolo yikwimira chinthu chinyake panji yayi. Usange palije ukaboni wa mu Malemba, tikwenera yayi kudumura kuti nkhani yinyake ya mu Baibolo yili na ng’anamuro lapadera panji yikwimira chithu chinyake.
Kasi nkhani za mu Baibolo zingatovwira wuli? Mpositole Paulosi wakati: ‘Vinthu vyose ivyo vikalembeka kale, vikalembekera kutisambizga, kuti kwizira mu chizizipizgo chithu na mu chisangulusko chakufuma mu Malemba, tiŵe na chigomezgo.’ (Rom. 15:4) Paulosi wakaphaliranga Ŵakhristu ŵakuphakazgika ivyo ŵangasambira mu nkhani za mu Baibolo. Nkhani za mu Baibolo zikovwira Ŵakhristu ŵakuphakazgika na ‘ŵamberere zinyake.’—Yoh. 10:16; 2 Tim. 3:1.
Yobu wakakumana na masuzgo ghanandi, kweni wakazizipizga. Ŵakhristu ŵakuphakazgika nawo ŵakazizipizga masuzgo ghanandi panyengo ya Nkhondo Yakwamba ya Charu Chose. Ŵamberere zinyake nawo ŵakukumana na masuzgo ghakupambanapambana, kweni ŵakuzizipizga nga umo wakachitira Yobu. Para tikuŵazga nkhani ya Yobu tikuwona umo Yehova wakamutumbikira. Tikumanya kuti ‘Yehova wali na mtima wachitemwa chomene na chisungusungu.’—Yak. 5:11.
Mazuŵa ghano, pali ŵadumbu ŵanandi awo mbakugomezgeka nga ni Debora. Ŵalara ŵanyake mu mpingo ŵangaŵa ŵachoko mu vyaka, kweni ŵakuchita vinthu mwamahara nga ni Elihu. Yefita wakaŵa na chikanga kweniso wakalimbikiranga ntchito. Mazuŵa ghano, pali ŵapayiniya awo ŵakulimbikira kupharazga kweniso ŵali na chikanga. Tikuwonga chomene Yehova kuti ‘vinthu vyose ivyo vikalembeka kale, vikalembekera kutisambizga, kuti kwizira mu chizizipizgo chithu na mu chisangulusko chakufuma mu Malemba, tiŵe na chigomezgo.’
Tileke kughanaghanira waka kuti nkhani yinyake ya mu Baibolo yikwimira chithu chinyake. Ntheura mazuŵa ghano mabuku ghithu ghakulongosora chomene ivyo nkhani za mu Baibolo zikutisambizga m’malo mwa ivyo zikwimira.

robotstxt: allowed

filter: keep


text:
VYAKUSAZGIRAPO
Zina la Chiuta—na Ng’anamuro Lake
KASI lemba la Salimo 83:18 lili kung’anamulika wuli mu Baibolo linu? Mu Baibolo la Malemba Ghakupatulika mu Mang’anamuliro gha Charu Chiphya mazgu gha pa vesi ili, ghali kulembeka kuti: “Ŵanthu ŵamanye kuti imwe, mwaŵeneimwe zina linu ni Yehova, Ndimwe mwekha Wapachanya Nkhanira pa charu chose chapasi.” Vesi ili ndimo lili kulembekera mu Mabaibolo ghanandi. Kweni mu Mabaibolo ghanandiso mulije zina lakuti Yehova. Ŵakuŵikamo waka mazina ghantchindi nga ni “Fumu” panji “Wamuyirayira.” Kasi pa vesi ili pakwenera kuŵa vichi? Zina la ntchindi waka panji zina lecho lakuti Yehova?
Vesi ili likuyowoya vya zina. Mu chiyowoyero chakwambilira cha Chihebere, umo chigaŵa chikuru cha Baibolo chikalembeka, pa vesi ili pali zina. Ndipo zina ili mu Chihebere likulembeka nthena יהוה (YHWH). Mu Chitumbuka, mazgu agha ghali kung’anamulika kuti “Yehova.” Kasi zina ili likusangika pa vesi limoza pera mu Baibolo? Yayi. Mu Malemba ghakwambilira gha Chihebere, zina ili likasangikanga malo ghakukwana 7,000.
Kasi zina la Chiuta ndakuzirwa wuli? Ghanaghanirani za lurombo lwachichiyelezgero ulo Yesu wakayowoya [lurombo lwa Fumu]. Likuti: “Adada ŵithu imwe muli kuchanya, zina linu lituŵiskike”. (Mateyu 6:9) Pa nyengo yinyakeso, Yesu wakapemphera kwa Chiuta kuti: “Adada, chindikani zina linu.” Chiuta wakazgora, wakati: “Nalichindika ndipo nilichindikengeso.” (Yohane 12:28) Mazgu agha ghakulongora kuti zina la Chiuta ndakuzirwa chomene. Chifukwa wuli ŵanthu ŵanyake awo ŵakung’anamura Baibolo ŵakufumyamo zina la Chiuta mu Baibolo na kuŵikamo mazina ghantchindi?
Pali vifukwa viŵiri ivyo ŵakufumiskiramo zina la Chiuta. Chakwamba, ŵanthu ŵanandi ŵakughanaghana kuti zina ili likwenera kuzunulika yayi, chifukwa palije uyo wakumanya umo kale ŵakazunuliranga zina ili. Chihebere chakwambilira chikalembekanga kwambura mavawelo (a, e, i, o, u). Ntheura mazuŵa ghano palije uyo wangayowoya umo ŵanthu ŵa mu nyengo yira ŵakazunuliranga vilembo ivi, YHWH. Kweni kasi fundo iyi njakuti yititondeske kuzunura zina la Chiuta? Mu nyengo yakale, pakuzunura zina la Yesu, panji ŵakatenge Yeshuwa panji kuti Yehoshuwa. Palije uyo wangamanya makora umo ŵakazunuliranga. Nangauli vili nthena, ŵanthu pa charu chose chapasi ŵakuzunura zina la Yesu mu nthowa zakupambanapambana, kuyana na chiyowoyero chawo. Ŵakopa yayi kuzunura zina la Yesu chifukwa cha kuleka kumanya umo kale likazunulikiranga. Para mungaluta ku charu chinyake, mwamuwona kuti umo ŵanthu ŵakuzunulira zina linu, vikupambana chomene na umo mukuzunulira mu chiyowoyero chinu. Ntheura palije chifukwa chakuti tileke kuzunura zina la Chiuta, pakuti tikumanya yayi umo kale ŵakazunuliranga.
Chifukwa chachiŵiri icho ŵakufumiskiramo zina la Chiuta mu Baibolo, ni ivyo Ŵayuda ŵakugomezga kwamba kale. Ŵayuda ŵanandi ŵakugomezga kuti zina la Chiuta likwenera yayi kuzunulika. Ŵakugomezga nthena chifukwa cha kuleka kupulikiska makora dango la mu Baibolo, ilo likuti: “Ungazunuranga mwambura kwenelera chara zina la Yehova Chiuta wako, chifukwa Yehova walekenge chara kulanga uyo wakuzunura zina lake mwambura kwenelera.”
Dango ili likukanizga kuzunura mwambura kwenelera zina la Chiuta. Kweni kasi likukanizga para munthu wangalizunura apo mphakwenelera? Yayi. Ŵanthu awo ŵakalemba Malemba gha Chihebere (“Testamente la Kale”), ŵakaŵa ŵakugomezgeka ndipo ŵakalondezganga chomene Malango agho Chiuta wakapeleka ku Ŵaisrayeli. Kweni ŵanthu aŵa, ŵakalemba zina la Chiuta mu malo ghanandi. Mwachiyelezgero, ŵakalilemba mu masalimo ghanandi agho Ŵaisrayeli ŵakimbanga pakusopa. Yehova Chiuta nayo wakaphalira ŵanthu ŵake kuti ŵachemenge pa zina lake, ndipo ŵanthu ŵakugomezgeka ŵakapulikira. (Joyeli 2:32; Milimo 2:21) Ntheura Ŵakhristu mazuŵa ghano, ŵakopa yayi kuzunura zina la Chiuta mwantchindi nga umo Yesu wakachitira.
Awo ŵakung’anamura Mabaibolo ŵakubudiska chomene para ŵakuwuskamo zina la Chiuta mu malo ghanyake na kuŵikamo mazina ghantchindi. Ŵakupangiska ŵanthu kuti ŵawonenge kuti Chiuta wali kutali chomene ndipo wangaŵa paubwezi na munthu waliyose yayi. Kweni Baibolo likuchiska ŵanthu kuti ŵaŵe ‘paubwezi na Yehova.’ (Salimo 25:14) Ghanaghanirani za mubwezi winu. Kasi mulekenge kumanya zina lake mphanyi ni mubwezi winu? Mwakuyana waka, usange ŵanthu ŵakuleka kumanya zina la Chiuta, Yehova, kasi ŵangaŵa wuli paubwezi na iyo? Kweniso, para ŵanthu ŵakuleka kuzunura zina la Chiuta, ŵangamanya yayi ng’anamuro lake, ilo ndakuzirwa chomene. Kasi zina la Chiuta likung’anamura vichi?
Chiuta wakalongosora yekha ng’anamuro la zina lake kwa Mozesi, muteŵeti wake wakugomezgeka. Apo Mozesi wakafumba Chiuta zina lake, Yehova wakazgora kuti: “Niŵenge Icho Nasankha Kuŵa.” (Ekisodo 3:14) Baibolo la Rotherham lili kung’anamura mazgu agha kuti: “Nizgokenge chilichose icho nkhukhumba.” Ntheura, Yehova wangazgoka chilichose icho chikukhumbikwa kuti wafiske khumbo lake.
Kasi mungachita wuli usange mungaŵa na nkhongono za kuzgoka chilichose icho chikukhumbikwa? Kasi mungaŵachitira vichi ŵabwezi ŵinu? Para mubwezi winu munyake wangalwara chomene, mungazgoka dokotala kuti mumuchizge. Para munyake ni mukavu, mungazgoka musambazi kuti mumovwire. Kweni unenesko ngwakuti, mulije nkhongono zakuchitira nthena. Tose tilije nkhongono zanthena izi. Para mulutilirenge kusambira Baibolo, muzizwenge kuwona kuti Yehova wakuzgoka chilichose icho chikukhumbikwa kuti wafiske ivyo walayizga. Ndipo wakukondwa chomene kugwiliskira ntchito nkhongono zake kuti wawovwire awo ŵakumutemwa. (2 Midauko 16:9) Ŵanthu awo ŵakumanya yayi zina lake lakuti Yehova, ŵakumanyaso yayi mikhaliro yiwemi iyo wali nayo.
Ipo ntchakukhumbikwa kuti zina lakuti Yehova likwenera kuŵamo mu Baibolo. Kumanya ng’anamuro la zina ili, na kulizunura, kutovwirenge kuti tiŵe paubwezi na Adada ŵithu ŵakuchanya, Yehova. *
^ ndime 3 Kuti mumanye vinandi vyakukhwaskana na zina la Chiuta, ng’anamuro lake, na chifukwa icho tikwenera kulizunura pakusopa, wonani burosha la Chicheŵa lakuti Dzina la Mulungu Limene Lidzakhala Kosatha, lakupharazgika na Ŵakaboni ŵa Yehova.
Manyani Vinandi
Kasi Chiuta Wali na Zina?
Chiuta wali na mazina ghanandi gha udindo, iyo ni Chiuta Wankhongonozose, Mlengi na Fumu. Kweni zina la Chiuta likusangika m’malo ghakukwana 7,000 mu Baibolo.
Zina la Chiuta mu Malemba Ghachihebere
Chifukwa wuli Baibolo la Mang’anamuliro gha Charu Chiphya likulemba mazgu ghakuti “Yehova” apo mabaibolo ghanandi ghali kuwuskamo zina la Chiuta?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Nyifwa ya Samuyeli (1)
-
Nabala wakana ŵanyamata ŵa Davide (2-13)
-
Abigelu wachita vinthu mwamahara (14-35)
-
Yehova watimba Nabala (36-38)
-
Abigelu watengwa kwa Davide (39-44)
25 Pamanyuma, Samuyeli+ wakafwa. Israyeli yose wakawungana pamoza, kumulira na kumusunga pa nyumba yake mu Rama.+ Penepapo Davide wakawuka, wakakhilira ku mapopa gha Parani.
2 Sono mu Mawoni+ mukaŵa munthu munyake uyo wakachitiranga mulimo wake ku Karimeli.+ Munthu uyu wakaŵa musambazi chomene. Wakaŵa na mberere 3,000 na mbuzi 1,000. Pa nyengo yira, wakametanga mberere zake mu Karimeli.
3 Munthu uyu zina lake wakaŵa Nabala,+ ndipo muwoli wake wakaŵa Abigelu.+ Mwanakazi uyu wakaŵa na umanyi kweniso wakutowa, kweni mfumu wake uyu wakaŵa Mukalebi,+ ndipo wakaŵa wankhaza na wankharo yiheni.+
4 Davide wakapulika mu mapopa kuti Nabala wakumeta mberere zake.
5 Ntheura Davide wakatuma ŵanyamata ŵake 10 kwa iyo. Davide wakaphalira ŵanyamata kuti: “Lutani ku Karimeli, ndipo para mwakafika kwa Nabala, mukamutawuzge mu zina lane.
6 Mukamuphalire kuti: ‘Uŵe na umoyo utali na kukhala makora, ndipo ŵamunyumba yako nawo ŵaŵe makora na vyose ivyo uli navyo.
7 Sono napulika kuti ukumeta mberere zako. Apo ŵaliska ŵako ŵakaŵa nase, tikaŵapweteka chara,+ ndipo pakaŵavya icho chikazgeŵa nyengo yose iyo ŵakaŵira mu Karimeli.
8 Fumba ŵanyamata ŵako, ŵakuphalirenge. Ŵanyamata ŵane ŵasange uwemi pamaso pako, chifukwa tiza pa nyengo yakusangwa. Naŵeya, uŵapeko ŵateŵeti ŵako na mwana wako Davide chose icho ungaŵa nacho.’”+
9 Ŵanyamata ŵa Davide ŵakaluta, ŵakamuphalira Nabala vyose ivi mu zina la Davide. Ŵakati ŵamara kuyowoya,
10 Nabala wakazgora ŵateŵeti ŵa Davide kuti: “Kasi Davide ni njani, ndipo mwana wa Yese ni njani? Mazuŵa ghano, ŵateŵeti ŵanandi ŵakugalukira mafumu ghawo.+
11 Kasi nitore chingwa chane, maji, na nyama iyo nakomera ŵanthu ŵane ŵakumeta mberere na kuvipeleka ku ŵanthu awo nkhumanya chara na uko ŵafuma?”
12 Ntheura ŵanyamata ŵa Davide ŵakawelera na kumuphalira mazgu ghose agha.
13 Nyengo yeneyiyo, Davide wakati ku ŵanthu ŵake: “Waliyose wakakilire lupanga lwake.”+ Ntheura wose ŵakakakilira malupanga ghawo ndipo Davide nayo wakakakilira lupanga lwake. Ŵanthu pafupifupi 400 ŵakaluta na Davide, apo ŵanthu 200 ŵakakhala na katundu.
14 Pa nyengo yeneyira, yumoza wa ŵateŵeti wakaphalira nkhani iyi Abigelu, muwoli wa Nabala, wakati: “Wonani, Davide wakatuma mathenga kufuma ku mapopa kuzakakhumbira viwemi fumu yithu, kweni yaŵayowoyera msinjiro.+
15 Ŵanthu ŵara ŵakaŵa ŵawemi chomene kwa ise. Ŵakatipwetekapo yayi, ndipo tikazgeŵeskapo chilichose chara nyengo yose iyo tikaŵira nawo lumoza ku thengere.+
16 Ŵakaŵa nga ni linga kutizingilizga usiku na muhanya, nyengo yose iyo tikaŵira nawo, kuliska mskambo.
17 Sono manyani chakuchita, pakuti soka lapukwa fumu yithu na nyumba yake yose,+ ndipo iyo ni munthu wawakawaka+ mwakuti palije munthu uyo wangayowoya nayo.”
18 Nyengo yeneyiyo, Abigelu+ wakatora vingwa 200, viŵiya vikuru viŵiri vya vinyo, mberere zinkhondi zakukoma kale, tirigu wakukazinga wakukwana maseya ghankhondi, tuvibama 100 twa mpheska zakomira, na tuvibama 200 twa vikuyu vyakudinyika, ndipo wakaviŵika vyose pa mbunda.+
19 Penepapo wakati ku ŵateŵeti ŵake: “Dangiraniko, ine nkhwiza mumanyuma mwinu.” Kweni wakamuphalira chilichose yayi mfumu wake Nabala.
20 Apo wakaŵa pa mbunda na kwenda mwakusikizgika na phiri, nyengo yeneyira ndipo Davide na ŵanthu ŵake ŵakakhiliranga kulazga kwa iyo, ndipo Abigelu wakakumana nawo.
21 Sono Davide wakatenge: “Nkhabuda waka kusungilira chilichose icho ntcha munthu uyu mu mapopa. Pakaŵavya nanga ntchimoza cha iyo chikazgeŵapo,+ kweni iyo wakuniwezgera uheni pa uwemi.+
22 Chiuta wachite ntheura na kusazgirapo ku ŵalwani ŵa Davide usange kuzakafika mulenji nazomerezga mwanalume kuponapo.”
23 Abigelu wakati wawona Davide, wakakhira luŵiro pa mbunda, wakazgolika chisko chake pamaso pa Davide, wakasindamira pasi.
24 Wakawa pa malundi ghake, wakati: “Fumu yane, mulandu uŵe pa ine. Zomerezgani muteŵetikazi winu kuyowoya namwe, ndipo pulikani mazgu gha muteŵetikazi winu.
25 Naŵeya, fumu yane yimusuleko waka munthu wawakawaka uyu Nabala,+ pakuti wakuyana waka na zina lake. Zina lake ni Nabala, ndipo ni muzeleza. Kweni ine, muteŵetikazi winu, nkhaŵawona yayi ŵanyamata ŵa fumu yane awo mukatuma.
26 Sono fumu yane, umo Yehova waliri wamoyo, imweso wamoyo, Yehova ndiyo wamukanizgani+ kuŵa na mulandu wa ndopa+ na kuwezgera nduzga na woko linu. Ŵalwani ŵinu na awo ŵakukhumba kupweteka fumu yane ŵaŵe nga ni Nabala.
27 Sono chawanangwa+ ichi muteŵetikazi winu wiza nacho kwa fumu yane kuti chipelekeke ku ŵanyamata awo ŵakulondezga fumu yane.+
28 Naŵeya, gowokerani ubudi wa muteŵetikazi winu, chifukwa Yehova watondekenge chara kuzengera fumu yane nyumba yamuyirayira,+ pakuti fumu yane yikurwa nkhondo za Yehova.+ Mu mazuŵa ghinu ghose uheni undasangikemo mwa imwe.+
29 Usange munthu wakuwuka, kumulondezgani na kupenja umoyo winu, Yehova Chiuta winu wavungenge makora umoyo wa fumu yane mu thumba la umoyo. Kweni umoyo wa ŵalwani ŵinu wauponyenge nga ni malibwe kufuma mu chakuponyera.
30 Para Yehova wachitira fumu yane vinthu vyose viwemi ivyo walayizga, ndipo wamwimikani kuŵa mulongozgi pa Israyeli,+
31 muzamuŵavya chitima panji dandawuro mu mtima winu chifukwa cha kuthiska ndopa zambura chifukwa kweniso chifukwa cha kuzomerezga woko la fumu yane kuwezgera nduzga.+ Para Yehova waŵika viwemi pa fumu yane, muzakakumbuke muteŵetikazi winu.”
32 Davide wakati kwa Abigelu: “Walumbike Yehova Chiuta wa Israyeli, uyo wakutuma muhanya uno kuzakakumana nane.
33 Mahara ghako ghatumbikike. Utumbikike chifukwa cha kuniwezga muhanya uno ku mulandu wa ndopa+ na kuleka kuwezgera nduzga na mawoko ghane.
34 Nadi pano umo Yehova Chiuta wa Israyeli waliri wamoyo, uyo wanikanizga kukupweteka,+ ulekenge kwiza luŵiro kuzakakumana nane,+ mphanyi kuzakafika mulenji kwanguŵavya mwanalume wakupona kwa Nabala.”+
35 Ntheura Davide wakapokera mu woko lake ivyo Abigelu wakiza navyo, ndipo wakati kwa iyo: “Lutanga ku nyumba yako mu mtende. Wona, nakupulikira, ndipo nizamukuchitira ivyo wapempha.”
36 Abigelu wakawelera kwa Nabala, uyo wakaryanga nga ni themba mu nyumba yake. Nabala wakajipulikanga makora, ndipo wakaloŵera betubetu. Abigelu wakamuphalira kalikose yayi m’paka mulenji.
37 Mulenji, Nabala vinyo likati lakamuka mu mutu, muwoli wake wakamuphalira vinthu ivi. Penepapo mtima wa Nabala ukazgoka nga ngwa munthu wakufwa, wakawomilira waka gwaa, nga ni libwe.
38 Mazuŵa 10 ghakati ghajumpha, Yehova wakatimba Nabala, wakafwa.
39 Davide wakati wapulika kuti Nabala wafwa, wakati: “Walumbike Yehova, uyo waniyimira pa mulandu wane+ wa msinjiro kufuma kwa Nabala+ ndipo wasungilira muteŵeti wake kuleka kuchita chiheni chilichose.+ Yehova wakhizgira pa mutu wa Nabala uheni wake.” Penepapo Davide wakatuma mazgu kusonga Abigelu kuti wamutore kuŵa muwoli wake.
40 Ntheura ŵateŵeti ŵa Davide ŵakafika kwa Abigelu ku Karimeli, ŵakati: “Davide watituma kuzakamutorani kuti mukaŵe muwoli wake.”
41 Nyengo yeneyiyo, Abigelu wakawuka na kusindama, wakati: “Nili pano ine muzga winu kuti nkhaŵe muteŵeti wakugeziska malundi+ gha ŵateŵeti ŵa fumu yane.”
42 Penepapo Abigelu+ wakawuka na kukwera pa mbunda pamoza na ŵateŵetikazi ŵake ŵankhondi mumanyuma. Wakalongozgana na mathenga, wakatengwa kwa Davide.
43 Davide wakatoraso Ahinowamu+ wa ku Yezireli,+ ndipo ŵanakazi wose ŵaŵiri ŵakaŵa ŵawoli ŵake.+
44 Kweni Sauli wakatora mwana wake Mikala,+ muwoli wa Davide, wakamupeleka kwa Paliti+ mwana wa Layishi, uyo wakaŵa wa ku Galimu.
Tumizgani
Tumizgani
1 Samuyeli 25
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=9&Chapter=25&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D9%26Chapter%3D25%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MUTU 9
Kasi Umaliro Wa Charu Uli Pafupi?
1. Ni nkhu uko tingasambira vyamunthazi?
KASI muli kupulikizgapo nkhani pa wayilesi panji kuwonelera pa TV na kujifumba kuti, ‘Kasi charu ichi chikunjilira nkhu?’ Ŵanthu ŵanyake ŵakugomezga kuti umaliro wa charu uli pafupi chifukwa cha kuwona masuzgo na vinthu vyakofya ivyo vikuchitika. Kasi mbunenesko kuti umaliro uli pafupi? Kasi yilipo nthowa iyo yingatovwira kuti timanye ivyo vichitikenge munthazi? Enya. Ŵanthu ŵangamanya yayi ivyo vichitikenge munthazi, kweni Yehova Chiuta wakumanya. Wakutiphalira mu Baibolo ivyo vichitikirenge ise na charu chapasi munthazi.—Yesaya 46:10; Yakobe 4:14.
2, 3. Kasi ŵasambiri ŵa Yesu ŵakakhumbanga kumanya vichi? Kasi Yesu wakazgora wuli?
2 Para Baibolo likuyowoya kuti charu chimarenge, likung’anamura charu icho tikukhalamo yayi, kweni vinthu viheni ivyo vili mu charu. Yesu wakasambizga ŵanthu kuti Ufumu wa Chiuta uzamulamulira charu chose chapasi. (Luka 4:43) Ŵasambiri ŵa Yesu ŵakakhumbanga kumanya nyengo iyo Ufumu wa Chiuta wizirenge. Ŵakafumba Yesu kuti: “Vinthu ivi vizamuŵako pawuli, ndipo ntchivichi chizamuŵa chimanyikwiro cha kuŵapo kwinu na cha umaliro wa charu?” (Mateyu 24:3) Yesu wakaŵaphalira zuŵa leneko yayi, kweni wakaŵaphalira ivyo vizamuchitika pambere umaliro wa charu ichi undize. Ivyo Yesu wakayowoya ndivyo vikuchitika sono.
3 Mu mutu uwu, tiwonenge maukaboni agho ghakulongora kuti umaliro uli pafupi. Tiyeni tidumbiskane dankha za nkhondo iyo yikachitika kuchanya kuti tipulikiske chifukwa icho pa charu pakuchitikira vinthu viheni.
NKHONDO IYO YIKACHITIKA KUCHANYA
4, 5. (a) Kasi ni vichi ivyo vikachitika kuchanya Yesu wati waŵa Fumu? (b) Kuyana na lemba la Chivumbuzi 12:12, ntchivichi chikeneranga kuchitika Satana wati waponyeka pa charu chapasi?
4 Mu Mutu 8 tikasambira kuti Yesu wakaŵa Fumu kuchanya mu 1914. (Daniyeli 7:13, 14) Buku la Chivumbuzi likutiphalira ivyo vikachitika. Likuti: “Kukawuka nkhondo kuchanya: Mikayeli [kung’anamura Yesu] na ŵangelo ŵake wakarwanga na chinjoka [Satana]. Chinjoka na ŵangelo ŵake ŵakarwa nkhondo.” * Satana na viŵanda vyake ŵakaluza nkhondo ndipo ŵakaponyeka pa charu chapasi. Ŵangelo ŵakakondwa chomene apo Satana wakachimbizgika kuchanya. Wuli pakuyowoya za ŵanthu pa charu chapasi? Baibolo likuti ŵanthu ŵakaŵa mu suzgo. Chifukwa wuli? Chifukwa Satana ni mukali chomene “pakumanya kuti wali na nyengo yifupi.”—Chivumbuzi 12:7, 9, 12.
5 Satana wakupangiska masuzgo ghanandi chomene pa charu chapasi. Ni mukali chomene chifukwa wali na nyengo yifupi yakuti Chiuta wamuwuskirepo. Tiyeni tiwone ivyo Yesu wakayowoya kuti vichitikenge mu mazuŵa ghaumaliro.—Wonani Mazgu Ghakuumaliro 23.
MAZUŴA GHAUMALIRO
6, 7. Kasi tingati vinthu vili wuli pa nkhani ya nkhondo na njara mazuŵa ghano?
6 Nkhondo. Yesu wakati: “Mtundu uzamuwukirana na mtundu unyake, ufumu na ufumu unyake.” (Mateyu 24:7) Ŵanthu ŵanandi ŵakomeka pa nkhondo mu nyengo yithu kuluska kumanyuma kose. Lipoti la wupu [bungwe] unyake likuti kufuma mu 1914, ŵanthu ŵakujumpha 100 miliyoni ŵali kufwa chifukwa cha nkhondo. Ŵanthu awo ŵafwa pa nkhondo mu vyaka vya m’ma 1900 na 2000 mbanandi chomene pakuyaniska na awo ŵakafwa pa nkhondo vyaka 1,900 kumasinda. Ghanaghanirani waka chitima na vyakuŵinya ivyo ŵanthu ŵanandi ŵali navyo chifukwa cha nkhondo.
7 Njara. Yesu wakati: “Kuzamuŵa njara.” (Mateyu 24:7) Nangauli sono vyakurya vikusangika chomene kuluska kumanyuma kose, kweni ŵanthu ŵanandi ŵalije chakurya chakukwana. Chifukwa wuli? Chifukwa ŵalije ndalama zakukwana zakugulira chakurya panji malo ghakuti ŵalimepo. Ŵanthu ŵanandi ŵalije ndalama zakukwana kuti ziŵawovwire pa umoyo wawo. Wupu wakuwona vya umoyo pa charu chose, ukati chaka chilichose ŵana ŵakujumpha 5 miliyoni ŵakufwa chifukwa cha kusoŵa kwa chakurya chakukwana.
8, 9. Kasi ntchivichi chikulongora kuti mazgu gha Yesu pa nkhani ya vindindindi na matenda ghakufiskika?
8 Vindindindi. Yesu wakachima kuti: “Kuzamuŵa vindindindi vikuru.” (Luka 21:11) Chaka chilichose tikulindilira kuti kuchitikenge vindindindi vikuru. Kwambira mu 1900, vindindindi vyakoma ŵanthu ŵakujumpha 2 miliyoni. Nangauli kuluta panthazi kwa sayansi kwawovwira kuti ŵamanyirengethu vindindindi ivyo vichitikenge, kweni ŵanthu ŵanandi ŵachali kufwa.
9 Matenda. Yesu wakayowoyerathu kuti kuzamuŵa “nthenda zakwambukira.” Matenda ghakofya ghakufalikira mwaluŵiro na kukoma ŵanthu ŵanandi. (Luka 21:11) Nangauli madokotala ghali kusambira umo ghangachizgira matenda ghakupambanapambana, kweni pali matenda ghanandi ghambura munkhwala. Lipoti linyake likuti chaka chilichose ŵanthu mamiliyoni ghanandi ŵakufwa chifukwa cha chikhoso cha TB, maleriya, na kolera. Kweniso madokotala ghasanga matenda ghanyake ghakujumpha 30, ndipo ghanyake ghalije munkhwala.
NKHARO YA ŴANTHU MU MAZUŴA GHAUMALIRO
10. Kasi lemba la 2 Timote 3:1-5 likufiskika wuli mazuŵa ghano?
10 Lemba la 2 Timote 3:1-5 likuti: “Mu mazuŵa ghaumaliro kuzamuŵa nyengo zinonono na zakusuzga.” Mpositole Paulosi wakalongosora umo ŵanthu ŵanandi ŵaŵirenge mu mazuŵa ghaumaliro. Wakayowoya kuti ŵanthu ŵazamuŵa
ŵakujitemwa
ŵakutemwa ndalama
ŵambura kupulikira ŵapapi
ŵambura kugomezgeka
ŵambura kutemwa banja lawo
ŵambura kujikora
ŵakofya na ŵakali
ŵakutemwa vyakusanguluska m’malo mwa kutemwa Chiuta
ŵakuwoneka nga ŵakusopa Chiuta kweni ŵakukana kumupulikira
11. Kasi lemba la Salimo 92:7 likuti ntchivichi icho chizamuchitikira ŵaheni?
11 Kasi ndimo ŵanthu ŵaliri uko mukukhala? Ŵanthu ŵanandi ndimo ŵaliri pa charu chose. Kweni sonosono apa Chiuta wali pafupi kuchitapo kanthu. Wakulayizga kuti: “Para muheni wakuphuka nga mbutheka ndipo ŵakwananga wose ŵakutikitira, chilato chake ntchakuti ŵaparanyike [panji kuti kukomeka] muyirayira.”—Salimo 92:7.
VINTHU VYAKUKONDWESKA MU MAZUŴA GHAUMALIRO
12, 13. Kasi Yehova watisambizga vichi mu mazuŵa ghaumaliro agha?
12 Baibolo likayowoyerathu kuti mu mazuŵa ghaumaliro, charu chizamuzura na masuzgo na vyakuŵinya. Kweni likuyowoyaso kuti mu mazuŵa ghaumaliro kuzamuŵa vinthu viwemi.
13 Kupulikiska makora Baibolo. Ntchimi Daniyeli yikalemba ivyo vizamuchitika mu mazuŵa ghaumaliro. Yikati: “Umanyi wenecho uzamwandana.” (Daniyeli 12:4) Chiuta wakovwira ŵanthu ŵake kuti ŵalipulikiske makora Baibolo kuluska kumanyuma kose. Chomenechomene kwambira mu 1914, Yehova wawovwira ŵanthu kuti ŵalipulikiske makora Baibolo. Mwachiyelezgero, watisambizga kuzirwa kwa zina lake ndiposo chifukwa icho wakalengera charu. Watisambizgaso za sembe yakuwombora ya Yesu Khristu, icho chikuchitika para munthu wafwa, ndiposo kuti ŵakufwa ŵazamuwuka. Tasambira kuti Ufumu wa Chiuta pera ndiwo ungamazga masuzgo ghithu ghose. Tasambiraso umo tingaŵira ŵakukondwa kweniso umo tingaŵira na nkharo yakukondweska Chiuta. Kasi Ŵakhristu ŵakuchita wuli na ivyo ŵasambira? Uchimi unyake ukutipa zgoro.—Wonani Mazgu Ghakuumaliro 20 na 24.
14. Kasi makani ghawemi ghakupharazgika mu vyaru vilinga, ndipo mbanjani ŵakupharazga?
14 Ntchito ya kupharazga pa charu chose. Pakuyowoya za umaliro wa charu, Yesu wakati: “Makani ghawemi agha gha Ufumu, ghazamupharazgika mu charu chose chapasi.” (Mateyu 24:3, 14) Makani ghawemi ghakupharazgika mu vyaru vyakujumpha 230 kweniso mu viyowoyero vyakujumpha 700. Ŵakaboni ŵa Yehova ŵakufuma mu “mitundu yose, na mafuko” ŵakovwira ŵanthu kuti ŵamanye Ufumu wa Chiuta na ivyo uzamuchitira ŵanthu. (Chivumbuzi 7:9) Ŵakaboni ŵakusambira Baibolo na ŵanthu kwawulere. Nangauli ŵanthu ŵanandi ŵakuŵatinkha na kuŵasuzga, kweni palije icho chingalekeska ntchito ya kupharazga nga umo Yesu wakayowoyera.—Luka 21:17.
KASI MUCHITENGE VICHI?
15. (a) Kasi mukugomezga kuti tili mu mazuŵa ghaumaliro? Chifukwa wuli? (b) Kasi ntchivichi chizamuchitikira awo ŵakupulikira Yehova na awo ŵakuleka kumupulikira?
15 Kasi mukuzomerezga yayi kuti tili mu mazuŵa ghaumaliro? Mauchimi ghanandi ghakuyowoya za umaliro ghakufiskika. Sonosono apa Yehova walekeskenge ntchito ya kupharazga makani ghawemi, ndipo “umaliro” wizenge. (Mateyu 24:14) Kasi umaliro ni vichi? Ni nyengo iyo Chiuta wazamuwuskirapo vinthu viheni vyose pa charu chapasi pa nkhondo ya Aramagedoni. Yehova wazamutuma Yesu na ŵangelo ŵake ŵankhongono kuti ŵaparanye wose awo ŵakukana kumupulikira Iyo na Mwana wake. (2 Ŵatesalonika 1:6-9) Pamanyuma pa ivi, Satana na viŵanda vyake ŵazamupusikaso ŵanthu yayi. Ndipo wose awo ŵakukhumba kupulikira Chiuta na kujilambika ku Ufumu wake, ŵazamuwona ivyo Chiuta wali kulayizga vikufiskika.—Chivumbuzi 20:1-3; 21:3-5.
16. Pakuti umaliro uli pafupi, kasi mukwenera kuchita vichi?
16 Charu cha Satana ichi chili pafupi kumara. Ipo mukwenera kujifumba kuti, ‘Kasi nkhwenera kuchita vichi?’ Yehova wakukhumba kuti musambire vinandi mu Baibolo. Ŵikanipo mtima kusambira Baibolo. (Yohane 17:3) Ŵakaboni ŵa Yehova ŵakuŵa na maungano sabata yiliyose kuti ŵawovwire ŵanthu kupulikiska Baibolo. Yezgayezgani kuti mulutengeko nyengo zose. (Ŵerengani Ŵahebere 10:24, 25.) Para mwawona kuti mukwenera kusintha vinthu vinyake, sinthani mwaluŵiro. Usange mwasintha, ubwezi winu na Yehova uŵenge wakukhora chomene.—Yakobe 4:8.
17. Chifukwa wuli pharanyiko lizamubuchizga ŵanthu ŵanandi?
17 Mpositole Paulosi wakati pharanyiko la charu chiheni ichi, lizamubuchizga ŵanthu ŵanandi “nga ni munkhungu nausiku.” (1 Ŵatesalonika 5:2) Yesu wakayowoyerathu kuti ŵanandi ŵazamuŵikako mahara yayi kuti tili mu mazuŵa ghaumaliro. Wakati: “Nga umo ghakaŵira mazuŵa gha Nowa, ntheura ndimo kuŵapo kwa Mwana wa munthu kuzamuŵira. Chifukwa nga umo ghakaŵira mazuŵa ghara pambere Chigumula chindize, ŵanthu ŵakaryanga, ŵakamwanga, ŵanalume ŵakatoranga na ŵanakazi kutengwa, m’paka zuŵa ilo Nowa wakanjilira mu chingalaŵa, ndipo ŵakaŵikako mahara chara m’paka Chigumula chikiza na kuŵayora wose, ndimo kuŵapo kwa Mwana wa munthu kuzamuŵira.”—Mateyu 24:37-39.
18. Kasi ni chenjezgo wuli ilo Yesu wakayowoya?
18 Yesu wakachenjezgerathu kuti tileke kutangwanika chomene na ‘kurya mwakujumphizga, kumwa chomene, ndiposo vyenjezgo vya umoyo.’ Wakati umaliro wizenge mwakubuchizga, “nga ntchipingo.” Wakayowoyaso kuti “lizamwiza pa wose awo ŵakukhala pa charu chose chapasi.” Ntheura wakamalizga kuti:“Ipo muŵe maso, nyengo zose muŵeyelerenge [panji kuti mulombenge kufumira pasi pamtima] kuti mupone ku vinthu vyose ivyo vichitikenge, na kwimilira panthazi pa Mwana wa munthu.” (Luka 21:34-36) Chifukwa wuli ntchakuzirwa kuŵikako mahara ku chenjezgo la Yesu ili? Chifukwa sonosono apa charu cha Satana chiparanyikenge. Ŵekha awo ŵazomerezgeka na Yehova na Yesu ndiwo ŵazamupona umaliro wa charu na kukhala mu charu chiphya.—Yohane 3:16; 2 Petrosi 3:13.
^ ndime 4 Mikayeli ni zina linyake la Yesu Khristu. Kuti mumanye vinandi wonani Mazgu Ghakuumaliro 22.
Manyani Vinandi
Kasi “Umaliro” Ni Vichi?
Kasi mukumanya kuti “umaliro” uwo Baibolo likuyowoya ni nkhani yiwemi?


text:
NKHANI YA PA CHIKOPI | KASI KULOMBA NKHWAKOVWIRA NADI?
Kasi Kulomba Nkhwakovwira?
Pambere mundambe kuchita chinthu, mungajifumba kuti, ‘Kasi nisangengepo vichi?’ Kweni kasi ntchambura kwenelera kujifumba fumbo ili pa nkhani ya lurombo? Yayi. Chifukwa ntchakuti tikukhumba kumanya usange kulomba nkhwakovwira. Yobu, uyo wakaŵa munthu muwemi, wakajifumbapo kuti: “Usange ningamuchema, kasi wanganizgora?”—Job 9:16, nwt.
Mu nkhani izo zajumpha, tawona ukaboni wakuti kulomba nkhusopa waka yayi panji nthowa yakupepuskirako masuzgo. Chiuta waunenesko wakupulika nadi para ŵanthu ŵakulomba. Watipulikenge para tikulomba mwakwenelera kweniso para tikulomba vinthu vyakwenelera. Nakuti wakutipempha kuti tisendelere kwa iyo. (Yakobe 4:8) Ntheura kasi tisangenge vichi usange tikutemwa kulomba? Tiyeni tiwonepo vinyake ivyo tingasanga.
Mtende wa mu mtima.
Kasi mukwenjerwa chomene para mwasuzgika? Baibolo likutiphalira kuti para vyaŵa nthena ‘tilombenge kwambura kuleka’ kweniso kuti ‘madando ghithu ghamanyikwe kwa Chiuta.’ (1 Ŵatesalonika 5:17; Ŵafilipi 4:6) Baibolo likuti usange tikulomba kwa Chiuta, ‘mtende wa Chiuta uwo ukuluska ghanoghano lililose, usungilirenge mitima yithu na maghanoghano ghithu.’ (Ŵafilipi 4:7) Para tikumuphalira Chiuta vinthu ivyo tikwenjerwa navyo, tiŵenge na mtende mu mtima. Nakuti Chiuta wakutipempha kuti timuphalirenge masuzgo ghithu. Baibolo likuti: “Katundu wako umuyeghiske Yehova ndipo iyo tiwakufighilire.”—Salmo 55:22.
“Katundu wako umuyeghiske Yehova ndipo iyo tiwakufighilire.”—Salmo 55:22
Ŵanthu ŵanandi ŵasanga mtende mu mtima chifukwa cha kulomba. Hee Ran, wa ku South Korea wakati: “Nili na masuzgo ghakuru. Kweni para nalomba waka, nkhupepuskika ndipo nkhuŵa na nkhongono zakuzizipizgira.” Cecilia, wa ku Philippines wakati: “Pakuŵa mama nkhufipa mtima chomene na ŵana ŵane kweniso amama. Amama mbalwari na sitiroko, ndipo pasono ŵakutondeka kunimanya. Kweni chifukwa cha kulomba, nkhwenjerwa chomene yayi. Nkhumanya kuti Yehova wanovwirenge kuŵapwelelera.”
Nkhongono na chipembuzgo.
Kasi mwasangana na suzgo likuru? Mungapepuskika usange mungalomba kwa ‘Chiuta wa chisangulusko chose.’ Baibolo likuti Chiuta “wakutisanguluska mu suzgo yithu yose.” (2 Ŵakorinte 1:3, 4) Chiyelezgero, nyengo yinyake apo Yesu wakaŵa na chitima chikuru “wakajikama makongono ghake na kwamba kulomba.” Kasi chikachitika ntchivichi? ‘Mungelo wakufuma kuchanya wakawonekera kwa iyo ndipo wakamukhozga.’ (Luka 22:41, 43) Nehemiya, munthu wakugomezgeka, nayo wakasangana na suzgo likuru. Ŵanthu ŵaheni ŵakamufingiranga ndipo ŵakakhumbanga kuti waleke ntchito ya Chiuta. Nehemiya wakalomba kuti: ‘Sono, A Chiuta, mukhozge mawoko ghane.’ (Nehemiya 6:9-16) Reginald, wa ku Ghana, wakalongosora umo lurombo lukumovwilira. Wakati: “Para masuzgo ghanihangayiska ndipo nalomba, nkhujipulika kuti suzgo lane naphalira munthu uyo wanganovwira nadi kweniso uyo wakunikhwimiska.” Nadi, Chiuta wangatipembuzga para tikulomba kwa iyo.
Vinjeru vyakufuma kwa Chiuta.
Vinthu vinyake ivyo tikuchita vingatipwetekeska taŵene panji ŵabali ŵithu nyengo yitali. Kasi tingachita wuli vinthu mwamahara? Baibolo likuti: ‘Usange yumoza wa imwe wakupeleŵera mu vinjeru [chomene para wali mu suzgo], walombenge Chiuta, pakuti iyo wakupeleka mwawanangwa ku wose, nakuti wakutombozga chara; ndipo vipikenge kwa iyo.’ (Yakobe 1:5) Usange tikulomba vinjeru, Chiuta watilongozgenge na mzimu wake utuŵa kuti tichite vinthu mwamahara. Nakuti tingalomba mzimu utuŵa, chifukwa Yesu wakati ‘Ŵadada ŵakuchanya ŵapelekenge mzimu utuŵa ku awo ŵakuŵalomba!’—Luka 11:13.
Yesu nayo wakawona kuti ntchakukhumbikwa kupempha wovwiri kwa Chiuta pakuchita vinthu. Baibolo likutiphalira kuti apo Yesu wakakhumbanga kusora ŵanalume 12 kuti ŵaŵe ŵapositole ŵake, ‘wakatchezera usiku wose mu lurombo kwa Chiuta.’—Luka 6:12.
Ŵanthu ŵanandi mazuŵa ghano ŵakukhorwa para ŵawona umo Chiuta wakuzgolera para ŵamupempha kuti waŵawovwire. Regina, wa ku Philippines, wakayowoya kuti wali na masuzgo ghanandi. Mfumu wake wali kufwa ntheura Regina wakulera yekha ŵana, kweni ntchito yili kumumalira. Kasi ni vichi vyamovwira kuti wachitenge vinthu mwamahara? Iyo wakuti: “Nkhugomezga kuti para nalomba Yehova wakunovwira.” Kwabena, wa ku Ghana, wakayowoya chifukwa icho wakapemphera wovwiri kwa Chiuta. Iyo wakati: “Nkhagwiranga ntchito ku kampani ya vyakuzengazenga ndipo nkhapokeranga ndalama zinandi. Kweni ntchito iyi yikanimalira.” Pakughanaghana umo wangachitira, iyo wakati: “Nkhalomba kwa Yehova kwambura kuleka kuti wanovwire kuti nichite vinthu mwamahara.” Wakatiso: “Nkhugomezga kuti Yehova ndiyo wakanovwira kuti nisankhe ntchito iyo yikunipa m’pata kuteŵetera Chiuta na kusanga ivyo tikukhumba.” Namwe Chiuta wangamulongozgani para mukulomba pa nkhani izo zingakhwaska ubwezi winu na iyo.
Tazunurapo vichoko waka ivyo mungasanga para mukulomba. (Vinyake mungavisanga pa bokosi lakuti “ Uwemi wa Kulomba.”) Kweni kuti musange vinthu ivi mukwenera kumanya dankha Chiuta na khumbo lake. Usange ndivyo mukukhumba, tikumupemphani kuti mukumane na Ŵakaboni ŵa Yehova ndipo ŵamovwirani kusambira Baibolo. * Iyi ni nthowa yimoza iyo mungaŵira pafupi na Chiuta, uyo ‘wakupulika malurombo.’—Salmo 65:2.
^ ndime 14 Para mukukhumba kumanya vinandi, kumanani na Ŵakaboni ŵa Yehova kukwinu panji lutani pa www.jw.org/tum.
Manyani Vinandi
Kasi Uthenga Uwemi ni Vichi?
Kasi Chiuta wakutiphalira uthenga wuli uwemi? Chifukwa wuli ŵanthu ŵakwenera kupulikira uthenga uwemi mwaluŵiro? Tichite wuli pera?
Kasi Ŵakaboni ŵa Yehova Mbanthu Ŵamtundu Wuli?
Kasi mukumanyapo ŵanthu ŵalinga awo Mbakaboni ŵa Yehova? Kasi mukumanya vichi chomene vya ise?


text: 20 Zofari+ Munaamati wakazgora kuti:2 “Nkhuzgora chifukwa chakuti maghanoghano ghane ghakunisuzga,Chifukwa chakuti mtima wane waŵira.3 Napulika ntchenyo iyo yaninyoza,Umanyi wane* ukunichichizga kuzgora.4 Nadi, iwe ukwenera kuti ukumanya ichi nyengo zose,Chifukwa vyaŵa nthena kwamba apo munthu* wakaŵikikira pa charu chapasi,+5 Kuti chimwemwe cha muheni chikulutilira chara,Ndipo kusekelera kwa munthu wambura kopa Chiuta* nkhwa nyengo yichoko.+6 Nangauli kuzirwa kwake kukukwera kuchanyaNdipo mutu wake ukufika ku mabingu,7 Wazamuparanyika kwamuyirayira nga ni mavi ghake,Awo ŵakamuwonanga ŵazamuti: ‘Kasi wali nkhu?’8 Wazamuwuluka nga ni loto, ndipo ŵazamumusanga chara,Wazamuchimbizgika nga ni mboniwoni ya usiku.9 Jiso ilo likamuwonapo lizamumuwonaso chara,Ndipo malo ghake ghazamumulaŵiskaso chara.+10 Ŵana ŵake ŵazamuŵeya ku ŵakavu,Ndipo mawoko ghake ghazamuwezga usambazi wake.+11 Viwangwa vyake vikaŵa vyakuzura na nkhongono zauwukirano,Kweni zamugona* pasi lumoza na iyo mu fuvu.12 Usange icho ntchiheni chikunong’omera mu mulomo wake,Usange wakuchibisa kusi ku lulimi lwake,13 Usange wakuchisunga kwambura kuchitaya,Kweni wakuchivuŵata mu mulomo wake,14 Chakurya chake chisasirenge mwa iyo,Chiŵenge nga ni poyizoni* wa njoka mukati mwake.15 Wamira usambazi, kweni wawubokorenge,Chiuta wawufumiskenge mu nthumbo yake.16 Wawonkhenge poyizoni wa njoka,Wakomekenge na mino* gha chipiri.17 Wawonengeso tumilonga twa maji chara,Vinkhwawu ivyo mukwenda uchi na chambiko.18 Wawezgenge katundu wake, kwambura kuryapo.*Wasangwenge chara na usambazi wakufuma mu malonda ghake.+19 Pakuti wabwanya na kusida ŵakavu,Waphanga nyumba iyo wakazenga chara.20 Kweni waŵavyenge mtende mukati mwake,Usambazi wake umovwirenge chara kuti wachimbire.21 Palije icho chakhalako chakuti warye,Lekani usambazi wake ukhaliskenge chara.22 Para usambazi wake wafika pa chinyina, wenjerwenge,Soka lizenge pa iyo na nkhongono zose.23 Apo wakuzuzga nthumbo yake,Chiuta wamutumirenge ukali wake wakugolera,Ulokwerenge pa iyo m’paka mukati mu matumbo ghake.24 Para wakuchimbira vilwero vyachisulo,Mivi yakufuma ku uta wamkuŵa yimulasenge.25 Wakukhura muvi kufuma kumanyuma kwake,Chilwero chakunyezimira chikufuma mu ndulu yake,Ndipo wofi ukumuwira.+26 Mdima ukuru ukulindilira usambazi wake,Moto wambura kupumbuzilika na munthu umumyangurenge,Soka likulindilira waliyose uyo wapona mu hema lake.27 Kuchanya kuvumburenge ubudi wake,Charu chapasi chimuwukirenge.28 Vimaji vizamukukura nyumba yake,Kuzamuŵa vimaji vinandi pa zuŵa la ukali wa Chiuta.29 Ichi ndicho ntchigaŵa cha munthu muheni chakufuma kwa Chiuta,Chiharo icho Chiuta wamuŵikira.”


text:
Mafumbo Agho Baibolo Likuzgora
Kasi uheni ukufuma nkhu?
Munthu waliyose wakukhumba kuŵa wamtende, wakugomezgeka na walusungu. Ipo chifukwa wuli kanandi tikuwona ŵanthu ŵakutimbana, kuchitirana nkhaza, na kukomana? Nkhani za vinthu viheni ivyo vikuchitika zili palipose. Kasi walipo uyo wakuchitiska ŵanthu kuchita vinthu viheni?—Ŵazgani 1 Yohane 5:19.
Kasi Chiuta wakalenga ŵanthu kuti ŵachitenge viheni? Yayi. Yehova Chiuta wakalenga ŵanthu mu chikozgo chake, kuti nawo ŵatemwenge ŵanji nga ndiyo. (Genesis 1:27; Job 34:10) Kweni Chiuta wali kuŵapa ŵanthu wanangwa wa kusankha. Adamu na Eva ŵakati ŵasankha kuchita viheni, ŵakazgoka ŵakwananga. Ntheura ise tili kutolera kwananga kufuma kwa iwo.—Ŵazgani Duteronome 32:4, 5.
Kasi uheni ulutilirenge kuŵako?
Chiuta wakukhumba kuti tileke kuchita viheni. (Zintharika 27:11) Ntheura wakutisambizga umo tingachitira kuti tigege viheni na umo tingaŵira ŵakukondwa. Kweni pasono tingatolera chitemwa cha Chiuta ndendende yayi.—Ŵazgani Salmo 32:8.
Nangauli sono uheni wazara, Chiuta wawulekelera dala nyengo yichoko waka. (2 Petrosi 3:7-9) Kweni sonosono apa, charu chose chizamuzura na ŵanthu ŵachimwemwe awo ŵakupulikira Chiuta.—Ŵazgani Salmo 37:9-11.
Manyani Vinandi
Kasi Chiuta Wachitengechi na Charu Ichi?
Baibolo likuyowoya chifukwa icho Chiuta wakalengera charu, kweniso kuti masuzgo ghamalenge, charu chizamuŵa paradiso na ŵanthu awo ŵazamukhalamo.


text:
ŴAŴAZGI ŴITHU ŴAKUFUMBA KUTI . . .
Kasi Ŵakhristu Ŵakwenera Kuchitako Isitara?
Buku linyake likuti Isitara “ntchiphikiro chikuru cha Ŵakhristu cha kukumbukira kuwuka kwa Yesu Khristu.” (Encyclopædia Britannica) Kweni kasi Ŵakhristu ŵakwenera kuchitako Isitara?
Kuti ŵanthu ŵamanye makora chinthu chinyake ŵakupenjerezga ukaboni. Ntheura nase tikwenera kumanya makora ivyo vikuchitika pa Isitara kuti timanye unenesko.
Yesu wakaŵaphalirapo yayi ŵasambiri ŵake kuti ŵakumbukirenge kuwuka kwake. Kweni wakaŵaphalira kuti ŵakumbukirenge nyifwa yake. Paulosi wakati kukumbukira nyifwa ya Yesu uku ni “Mugonero wa Fumu.”—1 Ŵakorinte 11:20; Luka 22:19, 20.
Buku ilo lazunulika pachanya apa likutiso vinandi ivyo vikuchitika pa Isitara ni maluso waka gha ŵanthu kweniso vikukolerana yayi na kuwuka kwa Yesu. Ŵanthu ŵanyake ŵakugwiliskira ntchito masumbi na kalulu pa Isitara. Pakuyowoya za masumbi buku linyake likuti: ‘Ghakwimira umoyo uphya uwo ukufuma mu sumbi.’ Likutiso: “Pakuti kalulu wakubaba chomene wakwimira nyengo apo vyakumera vikuphuka panji kuchita nyambwani.”—The Encyclopedia of Religion
Philippe Walter uyo wakalembanga mabuku wakayowoya umo vikendera kuti maluso agha ghambe kuchitika pa Isitara. Iyo wakati Ŵakhristu ŵakatolera ivyo ŵanthu ŵakusopa ŵangoza ŵakachitanga. Ŵakusopa ŵangoza aŵa ŵakakondweleranga nyengo iyo vyakumera vikwamba kuphuka panji kuti kuchita nyambwani. Ŵakhristu ŵakayaniska ivi na kuwuka kwa Yesu. Iyi yikaŵa nthowa yakukopera ŵanthu ŵakusopa ŵangoza kuti ŵanjire Chikhristu chifukwa ivyo Ŵakhristu wakakondweleranga vikayanangako. Ntheura chikondwelero ichi ŵakachisintha kuti ŵakondwelerenge kuwuka kwa Yesu. Walter wakasazgirapo kuti, iyi ndiyo ni nthowa yikuru iyo ŵakanjizgira maluso gha ŵanthu ŵakusopa ŵangoza mu Chikhristu kwambura suzgo.
Mu nyengo iyo ŵapositole ŵakaŵa ŵamoyo, ivi vikachitikapo yayi chifukwa iwo ‘ŵakajandizganga’ maluso agha kuti ghaleke kunjira mu Chikhristu. (2 Ŵatesalonika 2:7) Paulosi wakayowoyerathu kuti para iyo wafumapo, “ŵanalume ŵazamuwuka na kuyowoya vinthu vyakunyongoloka kuti ŵaguzire ŵasambiri kwa iwoŵene.” (Milimo 20:29, 30) Mpositole Yohane wakati ŵanthu ŵanyake awo ŵakapuluskanga Ŵakhristu ŵakaŵa kuti ŵaliko kale mu nyengo ya Ŵakhristu ŵakwambilira. (1 Yohane 2:18, 26) Ivi ndivyo vikachitiska kuti maluso gha ŵanthu ŵambura kusopa ghanjire mu Chikhristu.
“Mungakakikanga joko mwakupambana pamoza na ŵambura kugomezga chara.”—2 Ŵakorinte 6:14
Kweni ŵanthu ŵanyake ŵangaghanaghana kuti ntchiheni yayi kutolerako maluso ghanyake agho ghakuchitika pa Isitara chifukwa ghakawovwira ŵanthu ŵakusopa ŵangoza kuti ŵapulikiske makora kuwuka kwa Yesu. Kweni Paulosi wakazomerezgapo yayi fundo iyi. Nangauli mu Romu mukaŵa maluso ghanandi gha ŵanthu ŵakusopa ŵangoza, kweni Paulosi wakatolerako yayi. M’malo mwake iyo wakachenjezga Ŵakhristu kuti: “Mungakakikanga joko mwakupambana pamoza na ŵambura kugomezga chara. Pakuti urunji ukukolerana wuli na uchikanamalango? Panji ungweru uli na wenenawene wuli na chisi? ‘Ntheura fumanipo pakati pawo, ndipo jipaturani mwaŵene,’ wakuti Yehova, ‘ndipo lekani kukhwaska chinthu chaukazuzi’”—2 Ŵakorinte 6:14, 17.
Kasi tatorapo fundo wuli pa vichoko waka iyo tawona mu nkhani iyi? Apa ntchakuwonekerathu kuti Ŵakhristu ŵaunenesko ŵakwenera yayi kuchitako Isitara.
Manyani Vinandi
Kasi Baibolo Likuti Wuli pa Nkhani ya Isitara?
Manyani vinthu 5 ivyo vikuchitika pa holide ya Isitara kweniso umo yikambira.


text:
FUMBO 10
Kasi Baibolo Likuti Kunthazi Vinthu Vizamuŵa Wuli?
“Ŵarunji ŵazamuhara charu chapasi, ndipo ŵazamukhala mwenemumo muyirayira.”
“Charu chapasi chikukhalilira muyirayira.”
“Wazamumilimitizga nyifwa muyirayira, ndipo Fumu Yikuru Yehova yizamufyura masozi ghose ku visko vyawo.”
“Pa nyengo iyo, maso gha ŵachibulumutira ghazamujulika, makutu gha ŵakumangwa ghazamupulika. Pa nyengo iyo, ŵakupendera ŵazamudukaduka nga ni mbaŵala, lulimi lwa ŵambura kuyowoya luzamuchemerezga mwakukondwa. Pakuti maji ghazamubwibwituka mu mapopa na tumilonga twa maji mu chipalamba.”
“Wazamufyura masozi ghose ku maso ghawo, ndipo nyifwa yizamuŵakoso yayi. Kuzamuŵavya kutengera panji kulira, kutampha nesi vyakuŵinya. Vinthu vyakale vyafumapo.”
“Ŵazamuzenga nyumba na kukhalamo, ndipo ŵazamupanda minda ya mpheska na kurya vipambi vyake. Ŵazamuzenga chara, munyake na kukhalamo, nanga nkhupanda, ŵanyake na kurya. Pakuti mazuŵa gha ŵanthu ŵane ghazamuŵa nga ni mazuŵa gha khuni, ndipo ŵakusoleka ŵane ŵazamusangwa fikepo na mulimo wa mawoko ghawo.”


text:
MAY 4, 2016
NKHANI ZA PA CHARU CHOSE
Ungano wa 2016 wa Ŵakaboni ŵa Yehova Wajintha Chomene pa Kugomezgeka
NEW YORK—Ŵakaboni ŵa Yehova ŵakuchema ŵanthu wose kuti ŵize ku ungano wawo wa Chigaŵa wa 2016 wa mutu wakuti “Lutilirani Kugomezgeka kwa Yehova.” Kwambira pa Chinkhondi, May 20, Ŵakaboni ŵa Yehova ku United States kweniso pa charu chose ŵambenge kuchita ungano uwu ndipo ŵakulipiliska yayi.
Ungano uwu ngwa mazuŵa ghatatu. Pazamuyowoyeka nkhani zakufuma mu Baibolo zakukwana 49 ndipo yiliyose mwa nkhani izi yajintha pa mutu ukuru wa “Kugomezgeka.” Pa ungano uwu, Ŵakaboni ŵa Yehova ŵazamuwoneskaso mavidiyo 35 kweniso mafilimu ghaŵiri agho ŵazamuwoneska pa Chisulo na pa Sabata. Zuŵa lililose mulenji kweniso muhanya, pazamuŵanga mavidiyo gha sumu.
Nga umo ŵakuchitira vyaka vyose, Ŵakaboni ŵa Yehova ŵazamupeleka tumapepara twakuchemera ŵanthu ku ungano uwu. Madeti na malo uko kuzamuchitikira ungano uwu, mungavisanga pa Webusayiti yakuzomerezgeka ya Ŵakaboni ŵa Yehova ya jw.org. Ŵamutora makani ŵangafumba ofesi ya Ŵakaboni ŵa Yehova ya kufupi nawo kuti ŵamanye vinandi. Ŵazamuphalirika uyo ŵangayowoya nayo usange ŵakukhumba kujambura ungano.
David A. Semonian, muyowoyeri wa Ŵakaboni ŵa Yehova pa ofesi yawo yikuru ku Brooklyn, New York, wakati: “Tikumanya kuti ubwezi ukukhora chomene para ŵanthu mbakugomezgeka. Ungano withu wa chaka chino uli na fundo izo zovwirenge chomene ŵanthu kulutilira kuŵa paubwezi wakukhora na ŵanyawo, ŵabali ŵawo, ndipo chakuzirwa chomene, kukhozga ubwezi wawo na Chiuta. Tikugomezga kuti wose awo ŵizenge ku ungano uwu, ŵazamukondwa chomene.”
Mungayowoya na:
David A. Semonian, Ofesi ya Chimanyisko, tel. +1 718 560 5000


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
13 Mulutilire kutemwa ŵabali.+
2 Mungaluwanga yayi kupokelera ŵalendo,+ chifukwa pakuchita nthena, ŵanyake kwambura kumanya ŵakapokelera ŵangelo.+
3 Kumbukani awo ŵali mu jele+ nga ni para namwe mwakakika pamoza nawo,+ ndiposo awo ŵakuyuzgika, pakuti namwe muchali mu thupi.
4 Nthengwa yiŵenge yakuchindikika na ŵanthu wose, ndipo pakugona paŵenge pambura kufipirwa,+ chifukwa Chiuta wazamweruzga ŵazaghali na ŵaleŵi.+
5 Umoyo winu uŵenge wambura kutemwa ndalama,+ uku mukukhorwa na vinthu ivyo vilipo.+ Pakuti iyo wati: “Nikulekenge yayi napachoko nesi kukutaya munthowa yiliyose.”+
6 Mwakuti tiŵenge ŵakukhwima mtima na kuyowoya kuti: “Yehova ni movwiri wane, nopenge chara. Kasi munthu wangachitachi kwa ine?”+
7 Kumbukani awo ŵakulongozga pakati pinu,+ awo ŵakumuphalirani mazgu gha Chiuta, ndipo apo mukuwona makhaliro ghawo ghawemi, yezgani chipulikano chawo.+
8 Yesu Khristu njumoza pera, mayiro, muhanya uno na muyirayira.
9 Lekani kupuluskika na visambizgo vyakupambanapambana vyachilendo, pakuti ntchiwemi kuti mtima ukhozgeke na lusungu lukuru kuluska vyakurya, ivyo awo ŵakutangwanika navyo ŵakusanga phindu yayi.+
10 Tili na jotchero ilo awo ŵakuchita uteŵeti wakupatulika pa chihema ŵalije mazaza kuryapo.+
11 Pakuti nyama izo ndopa zake zikutolekera mu malo ghatuŵa na wasembe mukuru kuŵa sembe ya kwananga, zikotchekera kuwaro kwa msasa.+
12 Ntheura, Yesu nayo wakasuzgikira kuwaro kwa chipata cha msumba+ kuti watuŵiske ŵanthu na ndopa zake.+
13 Ipo tiyeni tilute kwa iyo kuwaro kwa msasa, tiyeghe nthombozgo izo iyo wakayegha.+
14 Pakuti kuno tilije msumba wakukhalilira, kweni na mtima wose tikulindilira uwo ukwiza.+
15 Kwizira mwa iyo, tiyeni tipeleke kwa Chiuta sembe ya malumbo nyengo zose,+ icho ntchipambi cha milomo yithu+ iyo yikuzomera pakweru zina lake.+
16 Kweniso, mungaluwanga yayi kuchita uwemi na kugaŵirako ŵanyinu vinthu ivyo muli navyo,+ chifukwa Chiuta wakukondwa chomene na sembe zanthena.+
17 Pulikirani awo ŵakulongozga pakati pinu+ ndipo mujilambike kwa iwo,+ chifukwa ŵakulinda imwe nga ni awo ŵazamupatawura,+ mwakuti ŵachite ichi na chimwemwe na kukwenyelera yayi, chifukwa mungapwetekeka.
18 Lutilirani kutilombera, pakuti tikugomezga kuti tili na njuŵi yiwemi, ndipo tikukhumba kuŵa ŵakugomezgeka mu vinthu vyose.+
19 Kweni nkhumuchiskani kuti mutilomberenge mwakuti nize kwa imwe mwaluŵiro.
20 Sono mphanyi Chiuta wa mtende, uyo wakawuska muliska mukuru+ wa mberere ku ŵakufwa, na ndopa za phangano lamuyirayira, Fumu yithu Yesu,
21 wamupani chinthu chiwemi chilichose kuti muchite khumbo lake. Kwizira mwa Yesu Khristu wakutichiska kuti tichite icho chikumukondweska. Chiuta wachindikike muyirayira swii. Ameni.
22 Sono nkhumuchiskani ŵabali, kuti mutegherezge mwakuzikira mazgu ghakukhozga agha, pakuti namulemberani kalata yifupi.
23 Nkhukhumba kuti mumanye kuti mubali withu Timote wafwatulika. Usange wiza luŵiro, tizirenge lumoza kuzakamuwonani.
24 Munitawuzgireko wose awo ŵakulongozga pakati pinu na ŵatuŵa wose. Awo ŵali mu Italiya+ ŵakumutawuzgani.
25 Lusungu lukuru luŵe na imwe mose.
Tumizgani
Tumizgani
Ŵahebere 13
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=58&Chapter=13&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D58%26Chapter%3D13%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
1Mwizuwa lye Jumapili, hakali mitondo muno muno, wacekulu wawalya wakabita ku citenjelo, wategulize ne manukato gono wali wawikaniza. 2Wakawona vyono libwe lyabidusizwa hamhelo ye citenjelo. 3Wali weza kwinjila mugati ye citenjelo, hamba siwawuwona u muwili wo Muwaha Yesu. 4Na lono wali wakali kwizina so nghani yiyi, hobaho wakawona wanhu wejete, wono wali wavwalile myenda yono yikung'alala, wemile behi nawo. 5Wacekulu wawo wakenjilwa no woga, wakenamya wusu wawo hasi. Hobaho i wanhu wawalya wejete wakawatya, “Alo so cici mukumulondola u mumi muli wono wafwiye? 6Si yali baha ye, kazuka, kumbucilenyi vyono yakamulonjelenyi lono yali yakali ku Galilaya; 7lono yatya, u Mwana wo Munhu si koleka kukombolwa kuli wanhu wabi, nawo womutumbika mu musalaba ne lizuwa lye kadatu kozuka kanyhi.” 8Baho wacekulu wawalya wakazikumbucila zinghani zakwe. 9Wakawuya kulawa ku citenjelo, wakawaganulila walya i watumwa we likumi na monga, ne wayawo wose, zinghani zizi zose. 10Na wono wawaganulila iwatumwa zinghani zizi, wali wa Malyamu Magadalena, na Yowana, na Malyamu u nyina wa Yakobo: hamonga ne wacekulu wanji, wono wali wali hamonga nawo. 11Nawo i watumwa wakaziwona nghani zizi kotya nha nzwaji du, holeka si wehuwila. 12Ninga Petelo yakenuka, yakabita lumangho sunga ku citenjelo. Nayo yaza kusunjilila mugati mu citenjelo, yakawona myenda ye bafuta du yili wene. Yakawuya kwakwe, akuno yakwizina muli zizo zono ziweye. 13Na mwizuwa lililya, wanhu wejete wayagwe ne wejizwa wa Yesu, wabitaga ku citumbi cono catezagwa Emawu, cihinzo ca kilometa yikumi na monga kulawa ku Yelusalemi. 14Nawo wasimulilaga zizo zose zono zali zijeye. 15Kukawa lono wasimulilaga no kwiwuza, Yesu mweneco yakejela yakajendana nawo. 16Wakamuwona kwe meso, ninga si wasuma kumumanya. 17Yakawatya, “Nghanici zono mukujenda mukwiganulila?” Wakema akuno wasininghaye. 18Yumonga litagwa lyakwe Kileyopa, Yakapitula yakamutya, “Alo 'gwe wuli mujenzi wuli wene mu Yelusalemi, ho wulece kuzimanya zizi zono ziweye mumu mu vilo vivi vicefu?” 19Nayo yakawatya, “Nghanici lo?” Nawo wakamutya, “Zinghani zono zamutuga Yesu wa Nazaleti. Mono yali muwizi we vilungo mu mulimo, na mu zinghani hali Mulungu, na hali wanhu wose. 20Wakohani wawaha ne watemi wetu, wamulavya, yaling'anizwe yafwe, wakawa kumutumbika mu musalaba. 21Nase cetumbilaga cikutya, yo mwene mono kokomboza Isilayeli. Na muli zizi zose, izuwali lye zuwa lye kadatu kulawa vyono zanozwa zizi. 22Na kanyhi wacekulu wanji wa mu mhuga yetu wacitinusa, wono welawiye ku citenjelo. 23Nawo hamba si wawuwene muwili wakwe, weza kuwuya, wawa kutya, wamalayika wawalawila, wono wateye vyono mumi. 24Na wanji wayetu wabita ku citenjelo, nawo wawona vyono yo nha vivyo du, vyono walonjile wacekulu, ninga mwene Yesu si wamuwene.” 25Nayo Yesu yakawatya “Nhawule muli walele nhavivi, kanyhi muli wakamu mu zinhumbula zenyu, kuzihuwila zose zono walonga wawizi? 26Wulenyi, si yali yimunojeye Kilisito kugazwa nhavivyo, ho yenjile mu nhojo yakwe?” 27Yesu yakawaloloseza zose za mu Mandiko Gono Gelile, zono zali zimunojeye mwene, ku wulawilila kuli Musa, sunga na mu wawizi wose. 28Waza kusejelela ha citumbi cono wabitaga; nayo yakawa nha yakupulutiza, 29ninga wene wakamunena wakutya, “Wikalaje nase, hambi lizuwa nha lyaswa, ne citi ceza kwinjila.” Yakenjila nawo mu citumbi, yakekala nawo. 30Kukawa, lono yali vikalane nawo ha ndigwa, yakawusola mukate, yakawulugutiza, yakawubegula, yakawapela. 31I meso gawo gakenzelulwa, wakamumanya. Ninga mwene yakawuka si wamuwene. 32Wakeyitya, “Wule 'ti, zinhumbula zetu si zali nha zikwaka muli'se lono yali kulongana nase mu nzila, na lono yali kuciloloseza ze mandiko?” 33Wakenuka lulo baho, wakawuya ku Yelusalemi, wakawagana wawalya i watumwa we likumi na monga wekonghoye, hamonga na walya wanji wono wali nawo; 34wakutya “U Muwaha kazuka mbeka, kelajila kuli Simoni. 35Nawo wa walya i wanhu wejete, wakawalonjela zizilya zono waziwene mu nzila, na vyono wamutanga Yesu mu wubegule wo mukate.” 36Na wawalya i wejete lono walongaga zizi, Yesu yakema haciligati yawo, yakawatya, “U mulamu weze muli'nye.” 37wakatinuka, no woga wukawebata, wakutya lunji wawona mwenzenze. 38Ninga mwene yakawatya, “So cici mwina woga, na so cici mwina mahwele mu zinhumbula zenyu? 39Lanjenyi mawoko gangu ne magulu gangu, vyo yo nene mweneco, munyalabataje munanje; hambi mwenzeze nha wusina muwili ne mafupa, nha vyono mukumbona ane nina navyo.” 40Yaza longa zizi, yakawalajila mawoko gakwe, ne magulu gakwe. 41Na lono wali wakali si wakwihuwila so nyemo no wizine, Yakawatya “Mwina cinji co kulya baha?” 42Wakamupela cibimha ca somba cinyanywe. 43Yakasola yakalya ha meso gawo. 44Yakawatya, “Azi zo nghani zono namulonjelenyi, lono nali nghali hamonga nanye, nha vyono yali yinojeye kuzifisiliza zose, zono nandicilwa mu wulajilize wa Musa, na mu wawizi, na mu Zabuli.” 45Hanyuma yakawagubulila mahala gawo, ho wasume kugatanga Mandiko Gono Gelile. 46Yakawatya, “Vyo yandikwa, vyono yimunojeye Kilisito yatamiswe, na mwizuwa lye kadatu yimunojeye yazuce muli wafu. 47Na kanyhi yinojeye mwi'tagwa lyakwe, kuganula wunene, no wuwopolelwe wo wubi, kuli makungugo gose, kwamuliziza ku Yelusalemi. 48Nanye yo nyenye mono muli wahomelezi wa zizi. 49Nane nomuletelenyi yuyo mono Baba yehuwiza vyono komutuma, ninga mulindilize mumo mwi'kaya, sunga muvwikwe i vilungo avilya vya kucanyha.” 50Yakawategula sunga ku Betaniya, yakenula miwoko yakwe, yakawalugutiza. 51Kukawa lono yawalugutizaga, yakawaleka, yakasolwa, yakabita ku wulanga. 52Nawo wakamuhemba, wakawuya ku Yelusalemi wena ne nyemo mbaha, 53wakekala vilo vyose mu Nyumba yo Mulungu akuno wakumulumba Mulungu.
Copyright
Learn More


text:
NKHANI YAKULONGOSORA UMOYO WA MUNTHU
Yehova Wanovwira Comene
Pamoza na muwoli wane uyo tikaŵa kuti tatorana waka, zina lake Evelyn, tikakhira sitima ya pa mtunda mu tawuni ya Hornepayne, iyo yili ku cigaŵa ca ku mizi kumpoto kwa Ontario, ku Canada. Ukaŵa mulenji ndipo kukazizima comene. Mubali wa ku malo agha wakatipokelera, ndipo pamoza na muwoli wake na mwana wake, tikarya cakurya ca mulenji na kukhuta. Kufuma apo, tikenda mu ciwuvi kuluta ku upharazgi wa ku nyumba na nyumba. Muhanya wa zuŵa ili, nkhadumba nkhani yane yakwamba pakuŵa mulaŵiliri wa dera. Tikaŵapo ŵanthu ŵankhondi pera.
UMU mukaŵa mu 1957, ndipo nkhasuzgika yayi pakudumba nkhani iyi cifukwa cakuti pakaŵa ŵanthu ŵacoko. Na munthu ine nili wasoni comene. Nakuti apo nkhaŵa mwanici, nkhatemwanga kubisama para ku nyumba kwiza ŵalendo, nanga ni awo nkhaŵamanyanga.
Ipo mungazizwa kumanya kuti pa mauteŵeti ghanandi agho nacita mu gulu la Yehova, nkheneranga kuyowoya na ŵanthu, ŵabwezi kweniso ŵalendo. Ndipouli, nicali kufwilirapo kuti nimazge soni ndiposo kuti nileke kujiwona kuŵa wambura kwenelera, ntheura ningajilumba nekha yayi pa ivyo nafiska mu mauteŵeti ghose agho nacita. M’malo mwake, nawona kuti layizgo la Yehova ili ndaunenesko, lakuti: “Tindikukhozge na kukovwira, enya, tindikufighilire na woko lane la malyero ilo ndakutonda vyose.” (Yes. 41:10) Nthowa yimoza iyo Yehova wanovwilira, Mbakhristu ŵanyane. Lekani nimuphalirani umo Yehova wanovwilira kufuma apo nkhaŵa mwanici.
WAKAPHARAZGANGA NA BAIBOLO NDIPOSO KABUKU KAFIPA
Zuŵa linyake pa Sabata mulenji, ca m’ma 1940, Elsie Huntingford wakiza kuzakapharazga ku nyumba yakwithu iyo yikaŵa kufupi na munda wakwithu kumwera ca kumanjiliro gha dazi kwa Ontario. Amama ndiwo ŵakaluta pa mulyango kukadumbiskana nayo, apo ine na adada tikategherezganga uku tili mu nyumba cifukwa tose tikaŵa ŵasoni. Pakughanaghana kuti Mudumbu Huntingford ni munthu wamalonda ndipo Amama ŵangamba kugura vinthu vyambura kukhumbikwa, Adada ŵakaluta pa mulyango kuti ŵakamuphalire kuti ivyo wayegha tikuvikhumba yayi. Mudumbu Huntingford wakafumba kuti: “Kasi mwaŵanthu imwe mukukhumba yayi kusambira Baibolo?” Adada ŵakazgora kuti, “Kusambira Baibolo tingakana ngati!”
Mudumbu Huntingford wakafika pa nyengo yakwenelera. Ŵapapi ŵane ŵakalimbikiranga comene ku mpingo wa United Church of Canada, kweni pa nyengo iyi ŵakaŵa kuti ŵaleka kulutako. Cifukwa wuli? Cifukwa cakuti muliska wakabatikanga mazina gha ŵanthu wose awo ŵapeleka ndalama ku chalichi pa malo ghakuwonekera kwa waliyose. Mazina ghakalembekanga mwakuyana na unandi wa ndalama izo munthu wapeleka. Ŵapapi ŵane ŵakaŵa ŵakavu, ntheura mazina ghawo ghakaŵanga pafupi na paumaliro pera, ndipo ŵaliska ŵakaŵacicizganga kuti ŵapelekenge ndalama zinandi. Kweniso muliska munyake wakazomerezga kuti wakasambizganga vinthu ivyo iyomwene wakavigomezganga yayi mwakuti nchito yake ya uliska yileke kumara. Ntheura tikalileka chalichi ili, kweni tikalutilira kupenja nthowa yakukhorweskera njara yithu yauzimu.
Pakuti boma la Canada likakanizganga mulimo wa Ŵakaboni ŵa Yehova, Mudumbu Huntingford wakacitanga sambiro na mbumba yithu mwakugwiliskira nchito Baibolo na ivyo wakalemba mu kabuku kake kacoko waka kafipa. Kweni wakati wamanya kuti tingakaphara yayi ku boma, wakamba kutipa mabuku ghakulongosora Baibolo. Para tamara waka kusambira, tikabisanga mabuku. *
Nangauli pakaŵa ŵakususka ndiposo masuzgo ghanyake, kweni Mudumbu Huntingford wakapharazganga makani ghawemi mwamwamphu. Cifukwa ca mwamphu wa mudumbu uyu, nkhaciskika kuti nambe kuteŵetera Yehova. Nkhabapatizika pakati pajumpha caka cimoza kufuma apo ŵapapi ŵane ŵakabapatizikira kuŵa Ŵakaboni ŵa Yehova. Nkhabapatizika pa Febuluwale 27, 1949, mu cakumweramo maji ca viŵeto. Pa nyengo iyi nkhaŵa na vyaka 17. Kufuma waka pa nyengo iyi, nkhaŵikapo mtima kuti nambe uteŵeti wanyengozose.
YEHOVA WAKANOVWIRA KUTI NIŴE WACIKANGA
Pakwamba nkhagongowanga kwamba upayiniya. Nyengo yinyake nkhagwiranga nchito ku banki ndiposo mu ofesi cifukwa cakuti nkhaghanaghananga kuti para nacita nthena, nisangenge ndalama zakuti zizakanovwire pakucita upayiniya. Ndipouli, pakuti nkhamanyanga vinandi yayi pakuŵa muwukirano, nkhananganga comene ndalama ndipo nkhatondekanga kusunga. Ntheura, mubali munyake zina lake Ted Sargent, wakaniciska kuti niŵe na cikanga kweniso kuti nigomezge Yehova. (1 Mid. 28:10) Na wovwiri uwu, nkhamba upayiniya mu Novembala 1951. Nkhaŵa na ndalama zakukwana madola 40 pera, njinga yidala, na cikwama ciphya. Kweni nyengo zose Yehova wakanipanga ivyo nkhakhumbikwiranga. Nkhuwonga comene kuti Ted wakaniciska kuti nambe kucita upayiniya. Uteŵeti uwu ukanovwira kuti nisange vitumbiko vinyake vinandi.
Zuŵa linyake mise kuumaliro wa Ogasiti 1952, nkhapokera foni kufuma ku ofesi ya munthavi ku Toronto. Ofesi ya munthavi ya Ŵakaboni ŵa Yehova mu Canada, yikaniphalira kuti nkhambe kuteŵetera pa Beteli mu Seputembala. Nangauli nkhaŵa wasoni kweniso nkhaŵa kuti ku munthavi nindaluteko, kweni nkhakondwa comene pakuti ŵapayiniya ŵanyake ŵakaniphalirapo viwemi vya ku Beteli. Nkhati nafika ku Beteli, kukaŵa nga nkhukaya kwithu.
“ŴABALI ŴAMANYE KUTI UKUŴATEMWA”
Pakati pajumpha vyaka viŵiri kufuma apo nkhafikira pa Beteli, nkhapika mulimo uwo pasono ukucitika na mulaŵiliri wa milimo ya wupu wa ŵalara, ndipo nkhateŵeteranga mu mpingo unyake wa mu Toronto. Mulimo uwu pakwamba wakacitanga ni Bill Yacos. Nkhaŵa na vyaka 23 pera, ndipo nkhajiwonanga kuti nkhumanya vinandi yayi. Kweni mwakujiyuyura ndiposo mwacitemwa, Mubali Yacos wakanisambizga ivyo nkheneranga kucita. Ndipo Yehova wakanovwira comene.
Mubali Yacos, mweneuyo wakaŵa wankhongono ndiposo wakutemwa kuseka, wakatemwanga ŵanji. Wakaŵatemwanga comene ŵabali ndipo nawo ŵakamutemwanga. Wakatemwanga kuŵayendera ku nyumba zawo nanga ni para ŵandasangane na masuzgo. Bill Yacos wakaniciska kuti nane ndimo nicitirenge ndiposo kuti mu upharazgi nenderenge lumoza na ŵabali na ŵadumbu. Iyo wakaniphalira kuti, “Ken, ŵabali ŵamanye kuti ukuŵatemwa. Ici ciwovwirenge kuti maubudi ghako ghanandi ghabenekelereke.”
MUWOLI WANE WALI NA CITEMWA CANADI
Kwambira mu Janyuwale 1957, Yehova wanovwira mu nthowa yapadera comene. Mu mwezi uwu, nkhatorana na Evelyn, uyo wakasambira Sukulu ya Giliyadi mu kilasi la nambara 14. Pambere tindatorane, wakateŵeteranga mu cigaŵa ca ciyowoyero ca Cifurenci mu Quebec. Pa nyengo iyi, mu msumba wa Quebec ŵanthu ŵanandi ŵakaŵa ŵa Chalichi la Katolika. Ntheura, Evelyn wakaŵa mu cigaŵa cakusuzga, kweni wakaŵa wakugomezgeka kwa Yehova ndipo wakaleka yayi kupharazga.
Kweniso Evelyn wagomezgeka comene kwa ine. (Efe. 5:31)Nakuti wakamba kuyezgeka usange ngwakugomezgeka tikati tatorana waka. Tikapangana kuti para tatorana waka, tilute ku Florida, U.S.A., kweni zuŵa lakulondezgapo ukwati ukati wamara, ofesi ya munthavi yikanipempha kuti nkhaŵepo pa ungano wa sabata yimoza uwo ukacitikira ku Beteli ya ku Canada. Nangauli ungano uwu ukatimbanizga mapulani ghithu, kweni ine na Evelyn tikakhumbanga kucita ivyo Yehova watituma. Ntheura, ulendo withu ukatondeka. Sabata iyi, muwoli wane wakapharazganga mu cigaŵa capafupi na ofesi ya munthavi. Nangauli cigaŵa ici cikaŵa cakupambana na ca ku Quebec, kweni wakalutilira kuzizipizga.
Paumaliro wa sabata iyi, nkhazizwa apo ŵakanituma kuti niŵe mulaŵiliri wa dera kumpoto kwa Ontario. Nkhaŵa kuti natora waka, vyaka vyane vikaŵa 25, ndipo nkhamanyanga vinandi yayi, kweni tikanyamuka cifukwa cakuti tikagomezganga Yehova. Tikakwera sitima ya pa mtunda ya usiku panyengo iyo ku Canada kukazizimanga comene. Tikaŵa lumoza na ŵalaŵiliri ŵakwendakwenda awo ŵakaŵa kuti ŵateŵetera kwa nyengo yitali, ŵeneawo ŵakaweleranga uko ŵakateŵeteranga. Ŵakatikhozga comene. Nakuti mubali munyake wakatikoserezga kuti tikakhale mu cigaŵa ico cikaŵa na malo ghakugona. Iyo wakaŵa kuti walipira kale malo agha ndipo wakakhumbanga kuti tikapumure mwakukwana m’malo mwa kukhala pa mpando usiku wose. Macero ghake mulenji, pakaŵa kuti pajumpha mazuŵa 15 pera kufuma apo tikatolerana. Ndipo tikamba kwendera gulu licoko la ku Hornepayne nga umo nayowoyera kuuyambiro wa nkhani iyi.
Kweni pakaŵa vinandi ivyo vikasintha pa umoyo withu. Kuumaliro wa 1960, apo nkhaŵa mulaŵiliri wa cigaŵa, nkhacemeka kuti nkhasambire Sukulu ya Giliyadi mu kilasi la nambara 36. Agha ghakaŵa masambiro ghapadera gha myezi 10 ndipo ghakeneranga kwamba kuuyambiro wa Febuluwale 1961 ku Brooklyn, New York. Iyi yikaŵa nkhani yakukondweska, kweni nkhakondwa comene yayi cifukwa Evelyn wakacemeka yayi. M’malo mwake, Evelyn wakapempheka kuti walembe kalata yakulongosora kuti wakuzomerezga kuti tipatukane kwa myezi 10. Umu ndimo ŵakacitira ŵawoli ŵa ŵabali ŵanji awo nawo ŵakacemeka kukasambira masambiro agha. Nangauli Evelyn wakathiska masozi, kweni tikakolerana kuti nilute ku sukulu iyi. Iyo wakawona kuti ivyo namusambira ku Giliyadi ni vyakuzirwa comene.
Apo ine nkhaŵa ku sukulu, Evelyn wakateŵeteranga pa ofesi ya munthavi ya Canada. Wakagonanga mu cipinda cimoza na mudumbu munyake wakuphakazgika zina lake Margaret Lovell. Uwu ukaŵa mwaŵi wapadera. Pamaso pakafipa comene cifukwa ca kukhala kutali na kutali. Ndipouli, na wovwiri wa Yehova, tikakhazikika mu mauteŵeti ghithu agha. Nkhacontheka mtima comene na muwoli wane cifukwa cakuti wakazomerezga na mtima wose kuti tipatukane kwa nyengo yose iyi kuti ticite mulimo uwo Yehova na gulu lake ŵakatituma.
Nkhati nasambira ku Giliyadi kwa myezi pafupifupi yitatu, Mubali Nathan Knorr, uyo pa nyengo iyi wakadangiliranga pa mulimo wa pa caru cose, wakanipempha kuti nicite cinthu cinyake capadera comene. Wakanipempha usange ningatemwa kulekera pa nthowa masambiro gha ku Sukulu ya Giliyadi, na kuwelera ku Canada kuti nkhaŵe msambizgi wa Sukulu ya Uteŵeti wa Ufumu pa ofesi ya munthavi kwa nyengo yicoko waka. Mubali Knorr wakaniphalira kuti nkhwenera kuzomera mwakucicizgika yayi. Wakati usange nakhumba, ningamalizga masambiro gha Sukulu ya Giliyadi, ndipo pamanyuma panji ningatumika ku umishonale. Kweniso wakati usange ningasankha kuwelera ku Canada, ningazakacemekaso yayi ku Giliyadi, ndipo panji ningakatumika ku uteŵeti unyake mu Canada mwenemumo. Wakati nisankhepo cimoza para nadumbiskana na muwoli wane.
Pakuti Evelyn wakaniphalira kale umo wakawoneranga mauteŵeti ghakufuma kwa Ciuta, Mubali Knorr nkhamuphalira nyengo yeneyiyo kuti, “Tingatemwa kucita cilicose ico gulu la Yehova latipempha.” Nyengo zose tikuwona kuti nchiwemi kuluta kulikose uko gulu la Yehova latituma, nanga ni para ise tindakhumbeko.
Ntheura mu Epulero 1961, nkhafumako ku Brooklyn na kuwelera ku Canada kukasambizga mu Sukulu ya Uteŵeti wa Ufumu. Kufuma apo, tikambaso kuteŵetera pa Beteli. Kweni nkhazizwa kupokera kalata yakunicema kuti nkhasambire Sukulu ya Giliyadi mu kilasi la nambara 40 ilo likeneranga kwamba mu 1965. Apa napo, Evelyn wakeneranga kulemba kalata yakulongosora kuti wakuzomerezga kuti tipatukane. Kweni pakati pajumpha masabata ghacoko waka, wakapokera kalata iyo yikati tilutire lumoza ku sukulu iyi, ndipo tose tikakondwa comene.
Tikati tafika ku Sukulu ya Giliyadi, Mubali Knorr wakatiphalira kuti tingatumika ku Africa pakuti tikalembeska mu kilasi lakusambizga Cifurenci. Ndipouli, pa zuŵa laumaliro la masambiro agha, tikatumika ku Canada. Nkhimikika kuŵa mulaŵiliri wa munthavi (uyo pasono ni mulaŵiliri wa milimo ya Komiti ya Munthavi). Nkhaŵa na vyaka 34 pera, ntheura nkhaphalira Mubali Knorr kuti, “Kweni nicali mwana mudokotu!” Kweni iyo wakati nileke kopa. Nakuti kufuma waka pakwamba, pambere nindasankhe cakucita pa nkhani zikuruzikuru, nkhapenjanga ulongozgi ku ŵabali ŵa pa Beteli awo ŵakamanyanga vinandi.
PA BETELI NI MALO AGHO MUNTHU WAKUSAMBIRA NA KUSAMBIZGA
Uteŵeti wa pa Beteli wanipa mwaŵi wa kusambira vinthu vinandi ku ŵanji. Ŵabali ŵanji awo nkhuteŵetera nawo mu Komiti ya Munthavi, nkhuŵacindika comene ndipo ŵakucita makora vinthu. Kweniso nakhozgeka comene na ŵabali na ŵadumbu ŵanandi, ŵawukirano na ŵalara, awo tateŵetera lumoza pa ofesi ya munthavi na mu mipingo yakumbanapambana.
Kweniso uteŵeti wa pa Beteli wanipa mwaŵi wakuti nisambizge ŵanji na kukhozga cipulikano cawo. Mpositole Paulosi wakaphalira Timote kuti: “Khalilira mu vinthu ivyo ukasambira.” Wakamuphaliraso kuti: “Vinthu ivyo ukapulika kwa ine pamoza na ŵakaboni ŵanandi, vinthu ivi uvipeleke ku ŵanthu ŵakugomezgeka, awo ŵaŵengeso ŵakwenelera nkhanira kusambizga ŵanji.” (2 Tim. 2:2; 3:14) Nyengo zinyake Ŵakhristu ŵanyane ŵakunifumba ivyo nasambira mu vyaka 57 ivyo nateŵetera pa Beteli. Nkhuŵazgora kuti, “Mucitenge na mtima wose ndiposo mwaluŵiro ivyo gulu la Yehova lamutumani, ndipo mugomezgenge kuti Yehova wamovwiraninge.”
Vili nga ni para pa Beteli nkhiza mayiro, munyamata wasoni ndiposo wambura kumanya vinandi. Ndipouli, mu vyaka vyose ivi, Yehova walutilira ‘kunikora ku woko lane la malyero.’ Wakucita nthena comenecomene kwizira mu Ŵakhristu ŵanyane awo ŵakunovwira pa nyengo yakwenelera, ndipo wakulutilira kunikhozga na mazgu ghakuti: “Ungopanga, ndine tindikovwire.”—Yes. 41:13.
^ ndime 10 Pa Meyi 22, 1945, boma la Canada likazomerezga kuti mulimo withu ucitikenge pakweru.


text: 15 Mazgu gha Yehova ghakizaso kwa ine, ghakati:2 “Mwana wa munthu, kasi khuni la mpheska likupambana wuli na makuni ghanyake ghose panji munthavi wa makuni ghamuthengere?3 Kasi khuni lake ŵangachitira mulimo? Panji kasi khuni lake ŵanthu ŵakupangira chakupayikapo viteŵetero?4 Wona, likuponyeka pa moto nga ni nkhuni, ndipo likuphya na moto uku na uku na kunyeka pakati. Kasi sono lili na ntchito yiliyose?5 Nanga ni apo likaŵa lamsuma, likaŵavya ntchito yiliyose. Sono umo laphyira na moto na kunyeka ndipo liŵirengethu lambura ntchito!”6 “Ntheura ichi ndicho Fumu Yikuru Yehova yayowoya: ‘Nichitenge na awo ŵakukhala mu Yerusalemu nga ni khuni la mpheska pakati pa makuni ghamuthengere, ilo nalipeleka ku moto kuŵa nkhuni.+7 Chisko chane chimikana nawo. Ŵapona ku moto, kweni moto unyake uŵamyangurenge. Ndipo mumanyenge kuti ine ndine Yehova, para chisko chane chimikana nawo.’”+8 “‘Nizgorenge charu kuŵa mayiyi,+ chifukwa ŵachita mwambura kugomezgeka,’+ ndimo yayowoyera Fumu Yikuru Yehova.”


text:
CHIGAŴA 9
Ŵaisrayeli Ŵakukhumba Themba
Sauli, themba lakwamba la Ŵaisrayeli laleka kupulikira Yehova. Wakulondezgapo ni Davide, uyo Chiuta wachita nayo phangano la ufumu wamuyirayira
NYENGO ya Samusoni yati yamara, Samuyeli wakateŵetera nga ntchimi na mweruzgi mu Israyeli. Ŵaisrayeli ŵakayowoyanga kuti ŵakukhumba kuŵa na munthu uyo wangaŵa themba pakati pawo nga ni mitundu yinyake. Nangauli pempho ili likamukwiyiska Yehova, kweni wakatuma Samuyeli kuti wachite ivyo ŵanthu aŵa ŵakapempha. Chiuta wakasora munthu wakujiyuyura wakuchemeka Sauli kuti waŵe themba. Kweni pakati pajumpha nyengo, Themba Sauli likamba kujikuzga na kuleka kupulikira. Yehova wakalikana themba ili ndipo wakaphalira Samuyeli kuti wasore munthu munyake. Wakasora muwukirano zina lake Davide. Kweni pakajumpha vilimika vinandi pambere Davide wandaŵe themba.
Apo Davide wakaŵa muwukirano, wakaluta ku ŵakuru ŵake awo ŵakateŵeteranga mu gulu la ŵankhondo la Sauli. Ŵankhondo wose ŵakaŵa na wofi ukuru chifukwa cha mulwani yumoza, chinkhara chakuchemeka Goliyati icho chikaŵanenanga pamoza na Chiuta wawo. Davide wakakwiya chomene, ndipo wakajipeleka kutimbana na chinkhara chira. Wakaŵa na chakuponyera mawe na malibwe ghachoko waka, ndipo wakaluta kukakumana na mulwani wake uyo wakaŵa mutali kujumpha mamita ghatatu. Apo Goliyati wakamunenanga Davide, iyo wakamuzgora kuti wakaŵa wakunozgeka kuluska chinkhara, chifukwa Davide wakarwanga mu zina la Yehova Chiuta. Davide wakatimba chinkhara Goliyati na libwe limoza pera ndipo chikawa pasi. Wakaluta pafupi na kutora lupanga lwa Goliyati na kumudumura mutu. Ŵankhondo ŵa Ŵafilisiti ŵakachimbira chifukwa cha wofi.
Pakwamba, Sauli wakakondwa chifukwa cha chikanga icho Davide wakalongora, ndipo wakasora muwukirano uyu kuŵa mulara wa ŵankhondo ŵake. Kweni Sauli wakamba kuŵa na sanji chifukwa cha ivyo Davide wakachitanga. Davide wakachimbira kuti waponoske umoyo wake, ndipo kwa vilimika vinandi wakakhalanga mwakubisama. Ndipouli, wakalutilira kuŵa wakugomezgeka kwa Themba Sauli ilo likakhumbanga kumukoma, chifukwa wakamanya kuti likasoleka na Yehova Chiuta. Paumaliro, Sauli wakafwira ku nkhondo. Pakatora nyengo yayi, Davide wakaŵa themba, nga umo Yehova wakalayizgira.
‘Nditi ndikhozge chizumbe cha ufumu wake muyirayira.’—2 Samuel 7:13
Pakuŵa themba, Davide wakakhumbisiska kuzenga tempele la Yehova. Ndipouli, Yehova wakaphalira Davide kuti yumoza wa ŵana ŵake ndiyo wazamuchita mulimo uwu. Mwana wa Davide, Solomoni, ndiyo wakazenga tempele la Yehova. Nangauli vikaŵa nthena, Chiuta wakamuwonga Davide. Wakachita nayo phangano lakuti mu mbumba yake muzamufuma uthemba wakuluska ghose. Mu uthemba uwu mukenera kufuma Muwomboli, panji Mphapu iyo yikalayizgika mu Edeni. Uyo wakalayizgika wakaŵa Mesiya, kung’anamura “Wakuphakazgika,” uyo wakimikika na Chiuta. Yehova wakalayizga kuti Mesiya wakenera kuzakaŵa muwusi wa boma, panji Ufumu uwo uzamukhalilira muyirayira.
Davide wakakondwa chomene, wakawunganiska vinthu vyakuzirwa nga ni golide na siliva kuti ŵazengere tempele. Kweniso, mu nkhongono ya mzimu utuŵa, wakata sumu zinandi zakulumba Yehova. Kuumaliro wa umoyo wake, Davide wakazomerezga kuti: “Mzimu wa Yehova ukuyowoya mwa ine, mazgu ghake ghali pa lulimi lwane.”—2 Samuel 23:2.
—Yafuma pa 1 Samuel; 2 Samuel; 1 Midauko; Yesaya 9:7; Mateyu 21:9; Luka 1:32; Yohane 7:42.
Manyani Vinandi
Mathemba Ghawemi na Ghaheni
Chifukwa wuli ufumu wa Israyeli ukagaŵika?
Ufumu wa Davide na Solomoni
Wonani mapu gha mtundu wa Israyeli apo vinthu vikendanga makora chomene.


text:
MUTU 27
Yesu Wakachema Mateyu
MATEYU 9:9-13 MARIKO 2:13-17 LUKA 5:27-32
YESU WAKACHEMA MATEYU, UYO WAKAŴA WAKUSONKHESKA MSONKHO
YESU WAKAŴA PAMOZA NA ŴAKUSONKHESKA MSONKHO KUTI WAŴAWOVWIRE
Yesu wakati wachizga munthu wakufwa viŵaro, wakakhala mwenemura mu Kaperenaumu mumphepete mwa Nyanja ya Galileya. Mizinda yikizaso kwa iyo, ndipo wakamba kuyisambizga. Apo Yesu wakendanga, wakawona Mateyu, uyo wakachemekangaso Levi. Munthu uyu wakaŵa pa nyumba yakusonkherapo msonkho. Yesu wakamuchema, wakati: “Uŵe mulondezgi wane.”—Mateyu 9:9.
Nga umo vikaŵira na Petrosi, Andireya, Yakobe na Yohane, Mateyu nayo wakwenera kuti wakamanyanga kale ivyo Yesu wakasambizganga na minthondwe iyo wakachitanga. Nayo wakamba kulondezga Yesu kwambura kuchedwa. Baibolo likuti: “Penepapo [Mateyu] wakawuka na kumulondezga” Yesu. (Mateyu 9:9) Nyengo yeneyiyo, Mateyu wakaleka kusonkheska msonkho na kuŵa msambiri wa Yesu.
Pakati pajumpha nyengo, Mateyu wakanozga chiphikiro chikuru chomene ku nyumba yake. Panji wakakhumbanga kuwonga Yesu chifukwa chakuti wakamuchema. Padera pa Yesu na ŵasambiri ŵake, kasi wakachema anjani ku chiphikiro ichi? Wakachema ŵabwezi ŵake awo wakendanga nawo kumanyuma, na ŵakusonkheska msonkho ŵanyake. Ŵanthu aŵa ŵakatoleranga msonkho wa boma la Ŵaroma, ilo ŵanthu ŵakalitinkhanga chomene. Ŵakapokanga msonkho pa malo ghakwimikapo ngalaŵa, mu misewu yikuruyikuru, na pa katundu uyo ŵanthu ŵakachemeskanga ku vyaru vinyake. Kasi Ŵayuda ŵakaŵawonanga wuli ŵakusonkheska misonkho? Ŵanthu ŵakaŵawonanga makora yayi chifukwa kanandi ŵakachitanga vimbundi. Ŵakatchajanga ndalama zinandi m’malo mwa msonkho wake weneko. Pa chiphikiro ichi pakaŵaso ‘ŵakwananga’ awo ŵakamanyikwanga na nkharo ziheni.—Luka 7:37-39.
Ŵafarisi ŵakati ŵawona kuti Yesu wali pa chiphikiro pamoza na ŵakwananga, ŵakazizwa. Ŵafarisi ŵakajiwonanga kuti mbarunji, ntheura ŵakafumba ŵasambiri ŵa Yesu kuti: “Chifukwa wuli msambizgi winu wakurya na ŵakusonkheska msonkho na ŵakwananga?” (Mateyu 9:11) Yesu wakaŵapulika, ndipo wakaŵazgora kuti: “Ŵanthu awo ŵali makora ŵakukhumbikwira dokotala chara, kweni ŵalwari ndiwo. Ipo lutani, mukasambire ng’anamuro la ichi: ‘Nkhukhumba lusungu, sembe chara.’ Pakuti nkhizira kuzakachema ŵanthu ŵarunji chara, kweni ŵakwananga.” (Mateyu 9:12, 13; Hoseya 6:6) Ŵafarisi ŵakachemanga Yesu kuti “msambizgi,” kweni mwaupusikizgi. Nangauli ŵakachitanga nthena, Yesu wakaŵasambizganga kuti ŵachitenge vinthu viwemi.
Mateyu wakwenera kuti wakachema ŵakusonkheska msonkho na ŵakwananga ku nyumba yake kuti ŵazakasambizgike na Yesu na kuchizgika mwauzimu “pakuti pakaŵa ŵanandi awo ŵakamulondezganga.” (Mariko 2:15) Yesu wakakhumbanga kuŵawovwira kuti ŵaŵe ŵabwezi ŵa Chiuta. Mwakupambana na Ŵafarisi awo ŵakajiwonanga kuŵa ŵarunji, Yesu wakaŵayuyuranga yayi ŵanthu aŵa. Yesu wakaŵa walusungu. Wakawovwiranga ŵanthu wose awo ŵakaŵa ŵalwari mwauzimu.
Yesu wakaŵa walusungu ku ŵakusonkheska msonkho na ŵakwananga. Wakatinkhanga zakwananga izo ŵakachitanga, kweni wakaŵalengera chitima nga umo wakachitiranga na ŵanthu awo ŵakaŵa ŵalwari. Mungakumbukira ivyo wakachitira munthu wavyoni, apo wakati: “Nkhukhumba! Tozgeka.” (Mateyu 8:3) Nase tikwenera kuŵa na lusungu na kovwira awo ŵakukhumbikwira wovwiri, chomenechomene kuŵawovwira mwauzimu!


text:
CHIGAŴA 25
Ulongozgi pa Nkhani ya Chipulikano, Nkharo na Chitemwa
Yakobe, Petrosi, Yohane, na Yuda ŵakulemba makalata kuti ŵakhozge ŵasopi ŵanyawo
YAKOBE na Yuda ŵakaŵa ŵanung’una ŵa Yesu. Petrosi na Yohane ŵakaŵa pakati pa ŵapositole 12 ŵa Yesu. Ŵanalume ŵanayi aŵa ŵali kulemba makalata ghakukwana ghankhondi na ghaŵiri agho ghali mu Malemba Ghachigiriki. Kalata yiliyose yikumanyikwa na zina la munthu uyo wakalemba. Ulongozgi wakupelekeka na Chiuta uwu, uwo uli kulembeka mu makalata agha, ulipo kuti wovwire Ŵakhristu kulutilira kuŵa ŵakugomezgeka kwa Yehova na ku Ufumu wake.
Ŵakhristu ŵakwenera kulongora chipulikano. Ntchakukwana yayi kuyowoya waka kuti uli na chipulikano. Chipulikano cheneko chikulongoreka mu vyakuchita. Yakobe wakalemba kuti: ‘Nadi, chipulikano . . . kwambura milimo ntchakufwa.’ (Yakobe 2:26) Para munthu wakuyezgeka ndipo wakuchitapo kanthu na chipulikano, wakusambira kuzizipizga. Kuti Mkhristu watonde, wakwenera kulomba vinjeru kwa Chiuta, na kuŵa na chigomezgo chose kuti Chiuta wamupenge. Munthu uyo wakuzizipizga wakuŵa wakuzomerezgeka kwa Chiuta. (Yakobe 1:2-6, 12) Usange munthu wakusopa Yehova Chiuta na chipulikano ndipo wakulutilira kugomezgeka, Chiuta wakuchitapo kanthu. Yakobe wakayowoya kuti: ‘Sendelerani kwa Chiuta, ndipo iyo wasendelerenge kwa imwe.’—Yakobe 4:8.
Chipulikano cha Mkhristu chikwenera kuŵa chakukhora nkhanira kuti chimovwire kutonda viyezgo na kukana nkharo ziheni. Chifukwa cha nkharo ziheni izo zikathandazgika, Yuda wakachiskika kuti wachenjezge ŵasopi ŵanyake kuti ‘ŵakoleske nkhondo ya chipulikano.’—Yuda 3.
Ŵakhristu ŵalutilire kuŵa na nkharo yiwemi. Yehova wakulindizga kuti ŵasopi ŵake ŵaŵenge ŵatuŵa, kung’anamura kuŵa ŵakutowa mu vinthu vyose. Petrosi wakalemba kuti: “Muŵe ŵatuŵa mu makhaliro ghinu ghose, pakuti kuli kulembeka: ‘Muŵenge ŵatuŵa, chifukwa ine [Yehova] nili mutuŵa.’” (1 Petrosi 1:15, 16) Walipo uyo Ŵakhristu ŵakwenera kulondezga bambiro lake. Petrosi wakayowoya kuti: ‘Khristu wakasuzgika chifukwa cha imwe, kumulekerani bambiro kuti mulondezgenge mendero ghake mwakugomezgeka.’ (1 Petrosi 2:21) Nangauli Ŵakhristu wangasuzgika chifukwa cha kupulikira malango gha Chiuta, kweni ŵakusungilira “njuŵi yiwemi.” (1 Petrosi 3:16, 17) Petrosi wakachiska Ŵakhristu kuti ŵalutilire kuŵa na makhaliro ghatuŵa na kuchita milimo yakulongora kuti mbakujipeleka kwa Chiuta, uku ŵakulindilira zuŵa la cheruzgo la Chiuta na charu chiphya icho walayizga, umo “muzamukhala urunji.”—2 Petrosi 3:11-13.
‘Sendelerani kwa Chiuta, ndipo iyo wasendelerenge kwa imwe.’—Yakobe 4:8
Ŵakhristu ŵakwenera kulongora chitemwa. Yohane wakalemba kuti: ‘Chiuta ntchitemwa.’ Mpositole uyu wakati Chiuta wali kulongora chitemwa chake chikuru; wakatuma Yesu “kuŵa sembe yakuphepiskira zakwananga zithu.” Kasi Ŵakhristu ŵakwenera kuchitapo vichi? Yohane wakulongosora kuti: ‘Ŵakutemweka, usange Chiuta wakatitemwa nthena, ipo nase tikwenera kutemwana yumoza na munyake.’ (1 Yohane 4:8-11) Nthowa yimoza iyo tikulongolera chitemwa chanthena nkhupokelera ŵasopi ŵanyithu.—3 Yohane 5-8.
Kweni kasi ŵasopi ŵa Yehova ŵangalongora wuli chitemwa chawo kwa iyo? Yohane wakuzgora kuti: ‘Ili ni ng’anamuro la kutemwa Chiuta lakuti tisungilire malango ghake; ndipo malango ghake ngazito chara.’ (1 Yohane 5:3; 2 Yohane 6) Ntheura awo ŵakupulikira Chiuta ŵalutilirenge kutemweka na Chiuta uku ŵakulindizga “umoyo wamuyirayira.”—Yuda 21.
—Yafuma pa Yakobe; 1 na 2 Petrosi; 1, 2, na 3 Yohane; Yuda.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kuchindika vinyama vya ŵazengezgani (1-4)
-
Kuvwara chakuvwara chachanalume panji chachanakazi (5)
-
Kuchitira lusungu vinyama (6, 7)
-
Kachiliŵa kafupi pachanya pa mtenje (8)
-
Kusazga vinthu vyakupambana nkhwakukanizgika (9-11)
-
Mphonje pa vyakuvwara (12)
-
Malango pa nkhani ya kugonana (13-30)
22 “Usange wawona ng’ombe panji mberere ya mubali wako yikupuluka, ungayilaŵiskanga waka yayi.+ Uyiwezgere kwa mubali wako kwambura kutondeka.
2 Kweni usange mubali wako wakukhala kutali chomene na iwe panji ukumumanya yayi, mbwenu chiŵeto icho wize nacho ku nyumba yako. Ukhale nacho m’paka mubali wako wachipenje. Apo ndipo umuwezgere.+
3 Ndimo uchitirengeso na mbunda yake, chakuvwara chake, na chinthu chilichose cha mubali wako icho chazgeŵa ndipo iwe wachisanga. Ungachilaŵiskanga waka chara.
4 “Usange wawona mbunda panji ng’ombe ya mubali wako yawa mu nthowa, ungayilaŵiskanga waka yayi. Umovwire kuwuska chiŵeto icho kwambura kutondeka.+
5 “Mwanakazi wangavwaranga yayi chakuvwara chachanalume, mwanalume nayo wangavwaranga yayi chakuvwara chachanakazi. Chifukwa yose uyo wakuchita ntheura mbukazuzi kwa Yehova Chiuta winu.
6 “Usange wawona chivwimbo cha kayuni mumphepete mwa nthowa, ndipo muli twana panji masumbi, kwali ni mu khuni panji pasi, ndipo nyinawo wakhala pa twana panji pa masumbi, ungatoranga yayi nyina pamoza na twana twake.+
7 Uwoneseske kuti watora twana pera ndipo nyinawo muleka walutenge. Ndimo uchitirenge kuti vinthu vikwendere makora kweniso kuti ukhale mazuŵa ghanandi.
8 “Usange wazenga nyumba yiphya, uŵikeposo kachiliŵa pachanya pa mtenje,+ kuti uleke kuŵa na mulandu wa ndopa para munthu wawapo.
9 “Mu munda wako wa mpheska ungapandangamo mbuto za mitundu yiŵiri yayi.+ Para wachita nthena, vyose ivyo vipambikenge pa mbuto izo waseŵa na vipasi vya mpheska vitolekerenge ku malo ghakupatulika.
10 “Pakulima ungakakanga pamoza ng’ombe na mbunda mu joko yayi.+
11 “Ungavwaranga yayi chakuvwara chakusazga weya na salu.+
12 “Upange mphonje mu makona ghanayi gha chidiko icho ukudika.+
13 “Usange mwanalume watora mwanakazi na kugonana nayo, kweni wamba kumutinkha,
14 ndipo wakumutundura kuti wakenda uheni na kunanga zina lake pakuyowoya kuti: ‘Nkhatora mwanakazi uyu kweni nkhati nagona nayo, nindawonepo ukaboni wakuti ni mwali wambura kugonapo na mwanalume,’
15 penepapo dada na mama wa msungwana uyu ŵapeleke ukaboni ku ŵalara pa chipata cha msumba wakuti mwana wawo wakaŵa wambura kugonapo na mwanalume.
16 Dada wa msungwana uyu waŵaphalire ŵalara kuti: ‘Nkhapeleka mwana wane kwa mwanalume uyu kuŵa muwoli wake, kweni wakumutinkha,
17 ndipo wakumutundura kuti wakenda uheni, wakuti: “Nasanga kuti mwana winu walije ukaboni wakuti wandagonanepo na mwanalume.” Sono ukaboni wakuti mwana wane wakaŵa kuti wandagonepo na mwanalume ni uwu.’ Mbwenu ŵatandawure salu pamaso pa ŵalara ŵa msumba.
18 Ŵalara ŵa msumba+ ŵatore mwanalume uyu na kumulanga.+
19 Ŵamulipiske mashekele gha siliva 100, ŵaghapeleke ku awiske ŵa msungwana, chifukwa wanangiska zina la mwali wa Israyeli.+ Msungwana uyo walutilire kuŵa muwoli wake. Wakuzomerezgeka chara kumupata mazuŵa ghose gha umoyo wake.
20 “Kweni usange ivyo mwanalume wakuyowoya ni vyaunenesko, ndipo palije ukaboni wakuti msungwana wakaŵa wambura kugonapo na mwanalume,
21 msungwana uyo ŵafumire nayo kuwaro kwa nyumba ya awiske, ndipo ŵanthu ŵa mu msumba ŵamudinye na malibwe wafwe, chifukwa wachita chinthu chakulengeska+ mu Israyeli pakuchita uzaghali mu nyumba ya awiske.+ Ntheura mufumiskengemo uheni mukati mwinu.+
22 “Usange mwanalume wasangika kuti wakugona na mwanakazi uyo ni muwoli wa munthu munyake, wose ŵafwire lumoza, mwanalume uyo wagona na mwanakazi uyu kweniso mwanakazi.+ Ntheura mufumiskengemo uheni mu Israyeli.
23 “Usange mwali wajalirika na mwanalume, ndipo mwanalume munyake wamusanga mu msumba na kugona nayo,
24 wose ŵaŵiri mwize nawo ku chipata cha msumba uwo na kuŵadinya na malibwe ŵafwe. Msungwana wafwe chifukwa chakuti wakachemerezga yayi mu msumba, ndipo mwanalume wafwe chifukwa chakuti wayuyura muwoli wa munyake.+ Ntheura mufumiskengemo uheni mukati mwinu.
25 “Kweni usange mwanalume waluta ku thondo na kusanga mwali wakujalirika, ndipo wamuvwandamira na kugona nayo, mwanalume uyo wafwe yekha.
26 Msungwana mumuleke waka chifukwa wandachite kwananga kwakwenelera nyifwa. Ivyo vyachitika apa vikuyana waka na para munthu wawukira munyake na kumukoma.+
27 Chifukwa chakuti mwanalume uyu wakasanga mwali uyo ku thondo, ndipo mwali wakachemerezga, kweni pakaŵavya munthu wakuti wamuthaske.
28 “Usange mwanalume wasanga mwali uyo walije chibwezi kweniso wandagonanepo na mwanalume, mbwenu wamukora na kugona nayo, ndipo ŵakoleka,+
29 mwanalume uyo wapeleke mashekele gha siliva 50 ku awiske ŵa mwali, ndipo waŵenge muwoli wake.+ Pakuti wakamuyuyura, wakuzomerezgeka chara kumupata mazuŵa ghose gha umoyo wake.
30 “Munthu wangatoranga yayi muwoli wa awiske, mwakuti waleke kuyuyura awiske.+
Tumizgani
Tumizgani
Dotoronome 22
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=5&Chapter=22&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D5%26Chapter%3D22%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
FUNDO ZAKOVWIRA MBUMBA | ŴANYAMATA
Para Chibwezi Chamara
SUZGO
“Ine nkhaghanaghananga kuti nasanga munthu wakwenelera. Nkhatenge, ‘Munyamata uyu ngwane muyirayira.’ Kweni tikati takhala pa chibwezi myezi yiŵiri, nkhamazga chibwezi. Nane nkhagomezga yayi kuti chibwezi icho chikamba motomoto chingamara luŵiro nthena.”—Anna. *
“Pakwamba nkhawonanga kuti tikakolerananga mu vinandi. Nkhaŵa na chigomezgo chose kuti titoranenge. Kweni pakati pajumpha nyengo, nkhamba kuwona kuti tili ŵakupambana chomene. Nkhati nawona kuti uko tikulazga nkhuheni, nkhamazga chibwezi.”—Elaine.
Kasi namwe vili kumuchitikiranipo ivi? Usange vili kumuchitikiranipo, nkhani iyi yimovwiraninge chomene.
IVYO MUKWENERA KUMANYA
Para chibwezi chamara vikuŵinya chomene, ndipo uyo wamazga nayo vikumuŵinya. Sara wa vyaka 20 wakamazga chibwezi ŵakati ŵakhala waka myezi 6. Iyo wakati: “Vikaniŵinya chomene! Munyamata uyu nkhamutemwa chomene ndipo nkhatenge tizamukhalira lumoza umoyo wose. Kweni mu nyengo yichoko waka, vyose ivi vikamara. Nyengo zinyake para napulika sumu izo tikapulikizgiranga lumoza, nkhukumbuka nyengo iyo vinthu vikendanga makora pa chibwezi chithu. Ndipo chitima chikunikora para naluta ku malo agho tikatemwanga kuchezgerako. Nangauli ndine nkhamazga chibwezi, kweni vikuniŵinya nipera.”
Nangauli vikuŵinya para chibwezi chamara, kweni chikuŵa chiwemi. Elaine wakati: “Khumbo likuŵa lakuti umupweteke mtima munyako yayi. Kweni wekha ukwamba kuwona kuti usange mungalutilira chibwezi, paumaliro mose mungazakalira.” Sara wakakolerana nayo fundo iyi. Wakati: “Nkhuwona kuti usange munthu ukukondwa nayo yayi para muli pa chibwezi, mbwenu para mwatorana uzamukondwa yayi. Ntheura ntchiwemi kumazga waka chibwezi.”
Para chibwezi chamara chikung’anamura kuti muli ŵakutondeka yayi. Nyengo ya chibwezi yikovwira ŵanthu kuti ŵamanyane makora, na kuwona usange ŵangatorana panji yayi. Usange imwe panji chibwezi chinu mwawona kuti pali suzgo likuru, mungachita makora kumazga chibwezi. Usange chibwezi chamara, lekani kughanaghana kuti imwe mwatondeka. Mungalutilira kuŵa ŵakukondwa. Kweni mungachita wuli?
IVYO MUNGACHITA
Zomerezgani kuti chamara nangauli vikuŵinya. Elaine, uyo wazunulika pakwambilira, wakati: “Nkhaluza munyane wapamtima.” Ntchakawiro kudandawura para chibwezi chamara na munthu uyo mukatemwananga chomene. Adam, munyamata wa vyaka 21 wakati: “Unenesko ngwakuti vikuŵinya para chibwezi chamara, nanga mungamanya kuti mukachita makora kumazga.” Mungajipulika nga ni Themba Davide ilo likuzunulika mu Baibolo. Apo wakaŵa na chitima, wakalemba kuti: ‘Usiku nkhuyenjamiska panji kuti nkhunyeweska mphasa yane na masozi.’ (Salmo 6:6) Nthowa yiwemi chomene yakumazgira chitima icho chikuŵapo nkhuzomerezga waka kuti vyachitika, ndipo ntchakawiro kudandawura. Para mukuzomerezga fundo iyi, mbwenu chiŵenge chipusu kuti mtima winu uweleremo.—Fundo ya mu Baibolo: Salmo 4:4.
Chezgani na ŵanthu awo ŵakumukhumbirani viwemi. Nyengo zinyake chikuŵa chipusu yayi kuchezga na ŵanthu para chibwezi chamara. Anna, uyo wazunulika kukwambilira wakati: “Pakwamba, nkhakhumbanga yayi kuwonana na munthu waliyose. Nkhakhumbanga kuŵa panekha kuti nifwase na kughanaghanira ivyo vikachitika.” Kweni nyengo yikati yajumphapo, Anna wakamanya kuti ntchamahara kuchezga na ŵanyake awo ŵangamukhwimiska mtima. Iyo wakati: “Sono nkhujipulikako makora, ndipo vikuniŵinyaso nga umo vikaŵira pakwamba yayi.”—Fundo ya mu Baibolo: Zintharika 17:17.
Sambiraniko ku ivyo vyachitika. Mujifumbe kuti: ‘Kasi ivyo vyachitika vyanovwira kuwona apo nkhukhumbikwira kuchita makora? Usange ni nthena, kasi ntchivichi icho nkhuwona kuti ningachita mwakupambanako para nasanga chibwezi chinyake?’ Marcia wa vyaka 22 wakati: “Pakati pajumpha nyengo, nkhakhala pasi na kuweleramo ivyo vikachitika. Kweni nkhalindilira kuti mtima ukhire dankha mwakuti nighaneghane makora.” Adam, uyo wazunulika kukwamba, wakayowoya fundo yeneyiyi. Iyo wakati: “Pakajumpha chaka kuti vifumemo mu maghanoghano. Pakatoraso nyengo yitali kuti nimanye kuti ningasambirapo kanthu pa ivyo vikachitika. Ivyo vili kunichitikira vyanisambizga vinandi pa umo nkhujiwonera, na umo ningachitira pa chibwezi. Sono vikuniŵinya viŵi yayi kuti chibwezi chili kumara.”
Lombani kwa Chiuta. Baibolo likuti Chiuta ‘wakuchizga ŵakusweka mtima, wakukaka makora mabamba ghawo.’ (Salmo 147:3) Chiuta ndiyo wakusankhira munthu chibwezi yayi, kweni wakumukhumbirani viwemi. Muphalirani umo mukujipulikira mu mtima kwizira mu pemphero.—Fundo ya mu Baibolo: 1 Petrosi 5:7.
^ ndime 4 Mazina mu nkhani iyi ghasinthika.
Manyani Vinandi
Kasi Nafikapo Kuti Ningaŵa na Chibwezi?
Kuti umanye usange ungaŵa pa chibwezi, zgora mafumbo ghanayi.